Халқаро ҳарбий спорт кенгаши бош котиби Ўзбекистонга келди\n08:05 / 02.11.2017\n1 ноябрь куни Халқаро ҳарбий спорт кенгаши бош котиби полковник Дорах Мамби Коита Ўзбекистон Республикаси Мудофаа вазирининг таклифига кўра мамлакатимизга ташриф буюрди. Бу ҳақда KUN.UZ’га Мудофаа вазирлиги матбуот хизмати хабар берди.\n“Ватанга қасамёд” монументи пойига гул қўйиш билан бошланган тадбир Қуролли Кучлар давлат музейи экспозиция заллари бўйлаб саёҳатга уланди. Шундан сўнг музейнинг анжуманлар залида полковник Дорах Мамби Коита ва Марказий ҳарбий спорт клуби ҳарбий спортчилари ўртасида самимий мулоқот бўлиб ўтди.\nМаълумки, Халқаро ҳарбий спорт кенгаши энг нуфузли спорт ташкилоти сифатида жаҳон миқёсида катта аҳамиятга эга бўлган бир қатор спорт тадбирларининг ташкилотчиси саналади. “Спорт орқали дўстлик” шиори остида фаолият юритувчи бу ташкилот турли давлатларнинг Қуролли Кучларини спорт ва жисмоний тарбия орқали яқинлаштириш, улар ўртасида доимий ҳамкорликни ўрнатиш ва шу орқали энг буюк неъмат бўлган тинчликни таъминлашдек улуғвор мақсадга хизмат қилади. Кенгаш фаолияти икки йўналишни ўз ичига қамраб олади: бу – ҳарбий спорт тадбирларини ўтказиш ва спорт соҳасида техник ва илмий билимларни тарқатиш.\nТаъкидлаш керакки, бугунги кунда Халқаро ҳарбий спорт кенгаши ҳарбий спортни ривожлантириш, бу борада илмий ва техник ёндашишларни ўрганиш бўйича ўзининг академиясига эга. Шунингдек, ташкилотнинг асосий спорт турларини ривожлантириш, мусобақаларни ташкил этиш ва ўтказиш масалалари билан шуғулланадиган доимий техник қўмиталари ҳам тузилган.\nМулоқот давомида сўз олган полковник Дорах Мамби Коита ҳам Халқаро спорт кенгаши томонидан ҳарбий спорт нуфузини юксалтириш, хориж мамлакатлари армиялари ўртасида ўзаро бирдамлик ва ҳамжиҳатликни мустаҳкамлаш, яқин ҳамкорликни таъминлаш борасида қилинаётган эзгу ишларни алоҳида эътироф этиб ўтди ва ўзининг Ўзбекистонга ташрифини қуйидагича изоҳлади:\n– Мен биламан Ўзбекистонда спортга эътибор жуда кучли. Шунинг учун ҳам ўзбекистонлик ҳарбий спортчиларга катта баҳо бераман. Бунга асосимиз ҳам бор. Чунки 1993 йилдан то 2008 йилгача бўлган вақт оралиғида ўзбекистонлик ҳарбий спортчилар Халқаро ҳарбий спорт кенгаши томонидан ўтказилган барча тадбирларнинг фаол иштирокчиси бўлган ва юқори ўринларни эгаллаган. Масалан, 2007 йил Ҳиндистоннинг Андра Прадеш штати, Ҳайдаробод шаҳрида бўлиб ўтган IV Бутунжаҳон ҳарбий спорт ўйинларида ўзбекистонлик ҳарбий спортчилар 101 та давлат ҳарбий спортчилари ўртасида умумжамоа ҳисобида фахрли 7-ўринни эгаллаган. Албатта, бу жуда юқори натижа. Лекин 2008 йилдан буён Ўзбекистон ва Халқаро ҳарбий спорт кенгаши ўртасидаги ҳамкорлик алоқалари айрим сабабларга кўра вақтинчалик тўхтаб қолган. Менинг бу мамлакатга ташрифимдан мақсад ана шу алоқаларни қайтадан ўрнатиш, ўзбекистонлик ҳарбий спортчиларнинг халқаро миқёсда бўлиб ўтадиган ҳарбий спорт ўйинларидаги нуфузини тиклашдир. Бу ҳамкорлик икки томон учун ҳам самарали бўлиши, шубҳасиз. Кейинги йил кенгашимиз халқаро миқёсида 21та ҳарбий спорт мусобақасини ўтказишни режалаштирмоқда. Мана шу мусобақаларда ўзбекистонлик ҳарбий спортчилар ҳам қатнашишига ишонч билдирамиз.\n– Дарҳақиқат, ўзбекистонлик ҳарбий спортчилар 2008 йилгача Халқаро ҳарбий спорт кенгаши томонидан ўтказилган мусобақаларда фаол иштирок этиб, 20 та олтин, 30 та кумуш ва 45 та бронза медалини қўлга киритган, – дейди Мудофаа вазирлиги Қўшинлар жанговар тайёргарлиги бошқармаси бўлим бошлиғи полковник Дилшод Чориев. – Ўша вақтда мусобақаларда иштирок этган Марказий ҳарбий спорт клуби вакиллари бугун клубда ёш спортчиларга тренерлик қиляпти. Бугунги учрашувдан англаш мумкинки, фахрий спортчиларимиздан сабоқ олаётган ёшлар энди халқаро миқёсида бўлиб ўтадиган ҳарбий спорт ўйинларида Ўзбекистон шаънини ҳимоя қилади.\nШу куни Халқаро ҳарбий спорт кенгаши бош котиби полковник Дорах Мамби Коита пойтахтимиздаги Олимпия шон-шараф музейи, Осиё дзюдони ривожлантириш марказига ҳам ташриф буюрди. Ўзбекистон Республикаси Жисмоний тарбия ва спорт давлат қўмитаси ҳамда Ўзбекистон Миллий олимпия қўмитаси раҳбарияти билан учрашувлар ўтказди, “Бунёдкор” стадионида спортни ривожлантириш учун яратилган шарт-шароитлар билан яқиндан танишди.\nҳарбий спорт Дорах Коита


Риштонлик отельер Саид Аҳмедов: пандемия янги имкониятларни тақдим этди - Zamin.uz\nБутун дунёга кулолчилиги билан машҳур Риштон марказигача бу ердан 600 метр юрасиз. Аввалига 5 хонадан иборат бўлган мўъжазгина уй-отел, бугунга келиб 36 ўринли кичик меҳмонхона кўринишини олган.\nСуҳбатдош пандемия барҳам топиши билан Риштонда туризм қайта жонланишига, Фарғона водийсига яна чет эллик сайёҳлар ташриф буюришларига шубҳа қилмайди. Ҳозирча эса, бир йиллик танаффусдан сўнг, яхши ният билан туристларни кутиб олишга тайёргарлик ишларини бошлаб юборган. «Замин» янгиликларини «Вконтакти»да кузатиб боринг\n6-01-2021, 12:00, Жамият\n20-12-2019, 15:38, Жамият\nЯнгиликлар » Жамият » Риштонлик отельер Саид Аҳмедов: пандемия янги имкониятларни тақдим этди


Қадри билинмаган одам қадри энг баланддир\n14:51 / 27.01.2017\nСалафи солиҳлар ва улардан кейин ўтган улуғ зотлар ҳаётига назар солсак, ўзимиз учун кўп ибрат оламиз. Улар биз учун йўлчи юлдуздирлар. Улардан ўрнак олиб, юксак одоблар ила зийнатланамиз, чин инсон бўлиш бахтига эришамиз.\nРасулуллоҳ соллаллоҳу алайҳи ва салламнинг улуғ саҳобалари, жаннат башорати берилган зот Абу Бакр Сиддиқ розияллоҳу анҳунинг қуйидаги сўзларига эътибор берайлик: “Мен бир мўмин банданинг ён тарафидаги бир дона тук бўлиб қолишни орзу қилардим” (Манба: Имом Аҳмад, “Китобуз зуҳд”).\nУрва ибн Зубайр розияллоҳу анҳудан ривоят қилинади: “Мен Умар ибн Хаттоб розияллоҳу анҳу бир меш сувни елкасида кўтариб кетаётганини кўрдим ва: “Эй, мўминлар амири! Бу иш сизга тўғри келмайди”, дедим. У бўлса: “Менинг олдимга турли одамлар итоат этган ҳолда таъзим қилиб келишганида, ўзимда кибр-манманлик аломатини сездим. Энди ўшани синдиришни хоҳлайман”, деди” (Манба: Ибн Қаййим, “Мадорижус соликин”).\nМуборак ибн Фазоладан ривоят қилинишича, Умар ибн Хаттоб розияллоҳу анҳу ва бир киши ўртасида қандайдир гап ўтди. Шунда у киши Умарга: “Эй мўминлар амири, Аллоҳга тақво қилинг!” деди. Шунда бошқа бир киши: “Эй, сен! Мўминлар амирига: “Аллоҳга тақво қилинг!” дейсанми!?” деб хитоб қилди. Умар розияллоҳу анҳу: “Уни ўз ҳолига қўй, гапираверсин. Унинг гапи қандай яхши!?” деб, сўзида давом этди: “Агар сизлар ўша сўзни айтмасангиз, у ҳолда сизларда яхшилик йўқ экан. Агар биз уни қабул қилмасак, бизларда яхшилик йўқ экан”, деди (Манба: Ибн Жавзий, “Тариху умар”).\nҚайс ибн Абу Ҳозимдан ривоят қилинади: “Умар ибн Хаттоб Шомга борганида уни маҳаллий уламолар ва киборлар қарши олишди. Шунда: “Мана бу уловни мининг. Одамлар сизни кўришади”, дейилди. Умар бўлса: “Сизлар амр (буйруқ ёки иш) мана бу ердан, деб ўйлайсизлар. Аслида амр ана у ердан”, деб қўли билан осмонга ишора қилди ва: “Йўлимни очиб қўйинглар”, деди”.\nУсмон ибн Аффон розияллоҳу анҳу тунда таҳорат сувини ўзи тайёрларди. Унга: “Ходимларингиздан бирига айтсангиз бўларди”, дейилди. У зот: “Тунда улар дам олишади”, деб жавоб берди (Манба: “Тарихул хулафо”).\nУсмон ибн Аффон розияллоҳу анҳу халифалик чоғида хачир минар, масжидда ёлғиз ўзи ухларди. Уни бирон киши қўриқлаб турмасди.\nКўп молу давлат соҳиби, саховатпеша Абдураҳмон ибн Авф розияллоҳу анҳу кийиниш бобида ўта камтарлигидан уни қулларидан ажратиб бўлмасди.\nБир куни Абдуллоҳ ибн Масъуд ташқарига чиқди. Одамлар унга эргашишди. Шунда Ибн Масъуд уларга: “Сизларнинг бирон ишингиз борми?” деди. Одамлар: “Йўқ, фақат сиз билан бирга юрмоқчимиз”, дейишди. Абдуллоҳ: “Ортингизга қайтинг! Зеро, бу ишингиз эргашувчига (сизларга) хорлик, эргашилувчига (менга) фитна (кибр ва ғурурга кетиб қолиш) олиб келади”, деди (Манба: “Сифатус софва”).\nАбдуллоҳ ибн Масъуд: “Агар сизлар мен ҳақимда менчалик илмга эга бўлганингизда устимдан тупроқ сочган бўлардингиз”, деган.\nУрва ибн Зубайр камтарликнинг дунёдаги самарасини шундай тушунтирган: “Тавозеъ шарафни жалб қилувчи нарсалардандир. Ҳар бир неъмат эгасига ҳасад қилинади. Илло тавозеъга ҳеч ким ҳасад қилмайди. Камтарлик шундай мева берадики, натижада киши қавми ва атрофдагилар олдида шарафга эришади. Бу Аллоҳ азза ва жаллага итоат этилганда, У Зотнинг неъматлари ва фазлини билганда бўлади”.\nУмар ибн Собитдан ривоят қилинади: “Али ибн Ҳусайн ибн Али вафот этганида, уни ғусл қилдираётганларида белидаги қора изга кўзлари тушди. Шунда билмаганлар: “Буни нима?” деб сўрашди. “У тунлари бир қоп унни белига қўйиб, Мадинадаги камбағалларга тарқатарди”, деб жавоб берилди” (Манба: “Сияр”).\nБир киши Абу Ҳанифага: “Аллоҳдан қўрқинг!” деди. Шунда у зотнинг ранги ўзгариб, жим бўлиб қолди. Кейин: “Аллоҳ сени яхшилик билан мукофотласин! Одамлар сен айтган нарсага доим муҳтожлар”, деди (Манба: “Сияр”).\nЎз даврининг мужтаҳид олими бир оми одамдан насиҳат эшитиб, унга таслим бўлишини қаранг! Бизда-чи, бунинг акси. Илм ва бошқа соҳада ўзимиздан “паст”дагиларга эътибор ҳам бермаймиз, сўзини эшитишга-ку тоқатимиз йўқ. Бу нима, кибр аломати эмасми? Бас, азизлар ўтмишда ўтган ва биз учун ёрқин йўлчи юлдуз бўлган салафи солиҳларга эргашайлик!\nФузайл ибн Иёз: “Ким риёсатни яхши кўрса, зинҳор нажот тополмайди”, деган (Манба: Ғаззолий, “Иҳё улумид дин”).\nМаъсият ботқоғига ботган, дангасалик ва ғафлат тўридаги одамларга Абдуллоҳ ибн Муборакнинг қуйидаги сўзлари жуда манфаатлидир: “Агар киши ўзининг қадрини билса, ўзининг наздида итдан ҳам хорроқ бўларди” (Манба: “Ҳилятул авлиё”).\nСуфён Саврий айтади: “Агар ўзингни билсанг, одамлар айтган гаплари сенга зарар қилмайди” (Манба: Аҳмад ибн Ҳанбал, “Аз-зуҳд”).\nВаҳб ибн Мунаббиҳдан ривоят қилинишича, Имом Молик: “Агар киши ўзини мақтай бошласа, унинг салобати кетади”, деган (Манба: “Сияр”).\nБир киши Имом Моликдан бир масала сўради. У: “Мен буни яхши билмайман”, деди. Савол берган киши: “Мен сиздан масала сўрашга фалон жойдан келсам-у, сиз яхши билмайман, деяпсиз!” деди. Шунда Молик ибн Анас: “Агар юртингга қайтиб борсанг, мен яхши билмайман, деб айтганимни уларга етказ”, деди (Манба: Абу Нуайм, “Ҳилятул авлиё”).\nҲасан айтади: “Мен бир куни Ибн Муборак билан сув ичадиган жойга бордим. У ерда одамлар кўп эди. Ибн Муборак сув ичиш учун яқинлашди. Одамлар уни танимадилар. Шу сабаб тиқилинчда уни туртиб юборишди. Чиққанимиздан кейин Ибн Муборак менга: “Ҳаёт мана шундай (яъни, бировни танимасак, унинг ҳурматини жойига қўймаймиз)”, деди”.\nАли ибн Собит шундай деган: “Мен Суфён Саврийни мажлис ўртасида кўрмадим. У деворга суяниб ўтирарди, икки тиззасини йиғиштириб оларди” (Манба: “Сифатус софва”).\nАбу Абдуллоҳ (Аҳмад ибн Ҳанбал) шундай деган: “Аллоҳдан улар бизни ўйлаганларидан кўра яхшироқ қилишини, улар билмайдиган гуноҳларимизни кечиришини сўраймиз” (Манба: Аҳмад ибн Ҳанбал, “Ал-вароъ”).\nЯҳё ибн Маин айтади: “Мен Аҳмад ибн Ҳанбалга ўхшаганини кўрмаганман. Биз эллик йил унга суҳбатдош бўлдик. Аммо у салоҳият ва хайр бобида ўзини бизлардан афзал билиб мақтанмасди” (Манба: “Маноқибул имом аҳмад”).\nАллоҳ таоло Аҳмад ибн Ҳанбал раҳматуллоҳи алайҳни мукофотласин! У зот жуда кўп машаққатларга сабр қилиб, фитналарга бардош берди. Имом Аҳмад мусулмонлар имоми даражасига чиққан бўлса-да, ўзи буни инкор қилар, “Мен ҳали бу даражага чиққаним йўқ”, деб камтарлик қиларди.\nХолид ибн Маъдон: “Яҳё ибн Саид ҳалқасидаги одамлар кўпайиб кетса, шуҳратпарастликдан қўрққани учун ўрнидан туриб кетарди”, деган.\nМуҳаммад ибн Восеъ ўзи ҳақида шундай деганди: “Агар гуноҳларнинг ҳиди бўлганида, бирон киши олдимда ўтирмасди” (Манба: “Сияр”; “Сифатус софва”).\nАйюб Сихтиёний: “Агар солиҳлар зикр қилинса, мен улардан четда қолиб кетаман”, деган (Манба: “Тазкиротул ҳуффоз”).\nИмом Шофеий шундай деган: “Қадри билинмаган одам қадри энг баланддир. Фазли билинмаган одам энг фазилатлидир” (Манба: “Сияр”).\nБакр ибн Абдуллоҳ ал-Музаний: “Агар ўзингдан ёши каттани кўрсанг, “Бу одам мендан имон ва солиҳ амалда ўзиб кетган. У мендан яхшироқдир”, дегин. Агар ўзиндан кичикни кўрсанг, “Гуноҳларим уникидан кўпроқ. У мендан яхшироқдир”, дегин”, деб айтган.\nЗиёд Намрий: “Камтарликдан холи бўлган зоҳид мева бермайдиган дарахт кабидир”, деган.\nКибр нафсга ёмон таъсир қилади. Буни Муҳаммад ибн Ҳусайн ибн Али шундай тушунтирган: “Агар киши қалбига озроқ кибр иллати кирса, ўша кирган нарсанинг оз ё кўплигига қараб унинг ақлида ноқислик бўлади” (Манба: Ғаззолий, “Иҳёу улумид дин”).\nРабийъ ибн Хусаймга: “Эй Абу Язид, қандай тонг оттирдингиз?” дейилса, у: “Заиф ва гуноҳкор ҳолдимизда тонг оттирдик. Ризқларимизни еймиз ва ажалларимизни кутамиз”, деб жавоб қайтара эди.\n«Шайх Зайниддин» жоме масжиди имом-хатиби\nЎқитувчиларнинг қадр-қимматини оширишга йўналтирилган қарор лойиҳаси ишлаб чиқилмоқда


Босма нашрлар ва муҳаррирлар замонга мос бўлишсин! – Jurnalist\nR S2020-06-02T18:11:36+05:002 Iyun, 2020|Умумий янгиликлар|\nҚарор лойиҳаси муҳокамада\nЎзбекистон Республикаси Вазирлар Маҳкамаси қарори лойиҳаси муҳокама этилмоқда. Бу қарор “Давлат бошқаруви органлари ва маҳаллий давлат ҳокимияти органлари муассислигидаги даврий босма нашрларни қўллаб-қувватлаш ва улар фаолиятини янада ривожлантиришга оид қўшимча чора-тадбирлар тўғрисида”дир.\nЛойиҳа билан танишар эканмиз, муҳаррир ва ижодий жамоа ўз муассиси билан “дўппини бошдан олиб қўйиб” Низомни қонундан чиқмаган ҳолда ўз тараққиётлари учун мослаб қайта ёзишлари кераклигини англаяпмиз. Амалдаги Низомларнинг тутқаси йўқ эди. Бир вақтлар шунчаки бири-биридан кўчириб ёзиб қўйилганди. Таъсис шартномаси ҳам шу аҳволда эди. Муассиснинг ҳам, таҳририятнинг ҳам мажбурияти аниқ-тиниқ битилган эмас эди.\nЛойиҳада 2020 йил 1 ноябрдан бошлаб газета таҳририятларини уч йил муддатга ижара тўловисиз ёки тўловнинг 50 фоизи миқдоридаги шартнома асосида давлат биноларига жойлаштириш таклиф этилмоқда. Бизнинг фикримизча таҳририятларни ўз биноси бўлмаса номуайян муддатга ижара тўловисиз жойлаштириш керак. Шаҳар ва туманлар ҳокимликлари биноларидан жой ажратилса янада яхши бўларди.\nЛойиҳада йил якунида тақсимланадиган таҳририят соф фойдаси ҳақида яхши таклиф бор. Бу турдаги маблағнинг муассисга тегишли қисмини таҳририят ҳисобида қолдириш кераклиги жуда яхши. Бироқ туманлар, шаҳар, вилоят ва эҳтимолки республика айрим газеталарида соф фойданинг миқдори қанча?! Соф фойда борми ўзи?! Шунинг учун таъсис шартномаси мукаммал бўлиши, таҳририятнинг иқтисодий аҳволи устивор бўлиши керак. Бу тартиб “Оммавий ахборот воситалари тўғрисида”ги Қонуннинг 10-моддасида ўз аксини топган. 11-моддада эса таҳририят Низомида нималар акс этиши кафолатланган. Унинг “муассис ва таҳририятнинг ҳуқуқ ҳамда мажбуриятлари”, “таҳририятни молиялаштириш манбалари”, “фойдани тақсимлаш ва зарарларнинг ўрнини қоплаш тартиби” бугунги бозор шароитида мутлоқо янги мезон ва талаблар асосида ёритилиши керак.\nМуассис ва таҳририят штатлар жадвали бўйича ходимлар сонини адолатли белгилаши ҳам муҳимдир. Бугун иш хажми бир ҳил бўлган таҳририятларнинг бирида 3, бошқасида 5, ҳатто 8 штат бирлиги бор. Ўз балансида стол-стулидан бошқа мулки бўлмаган таҳририятда хўжалик бўлими мудири штатининг бўлиши мутлоқо тўғри эмас. Энди ўз балансида бино бўлмасада гулчи-боғбон, қоравул штатини “ушлаб” турганлар ҳам йўқ эмас.\nҚарор лойиҳасидаги “ҳокимият органларининг вилоят, туман, шаҳар бюджетидан ташқари жамғармалари хисобидан етарли миқдорда маблағ ажратиш” таклифига ҳар бир муассис бағрикенглик билан муносабатда бўлиши зарур. Негаки, маҳаллий ахборот тизимлари орасида халқ учун энг ишончли восита газета бўлиб келган. Газетхонлар билан учрашувларда “ижтимоий тармоққа хабарни бугун қўйиб, эртага ўчириб юборишаркан, газетада чиқса ишонаман” дегувчилар туман аҳолисининг асосий қисмини ташкил этса мен ҳеч ажабланмайман.\nЛойиҳанинг 3-бандига жиддий ўзгартириш киритиш мақсадга мувофиқ. Таҳририят ходимларининг штат жадвали бўйича сони ва уларнинг иш ҳақи миқдорларини тасдиқлаш ва ушбу меҳнатга ҳақ тўлаш билан боғлиқ ҳаражатларни қоплашга маҳаллий ҳокимият органларининг вилоят, туман, шаҳар бюджетидан ташқари жамғармалари ҳисобидан етарли миқдорда маблағ ажратиш масаласи белгиланган. Саноатлашган, иқтисоди бақувват туманларда бунинг иложи бордир. Аммо агросаноат туманларида бунинг умуман иложи йўқ.\nЛекин очиқ тан олиш керакки, туман ҳамда шаҳар газеталари ўз нашрларини электрон вариантларини ишлаб чиқишга “енг шимариб” киришмоқчи бўладилару “қўл қисқалиги” – маблағ йўқлиги учун сайт яратолмаётган эдилар. Дастурчилар эса “отнинг калласидай” нарх айтишаётган эди. Ҳозир кимгадир 7-10 млн. сўм ҳеч нарса бўлмасада, ҳар бири 600-700 минг сўм ойлик маош олаётган таҳририят жамоаси учун бу оғирлик қилаётган эди. Шунинг учун ОАВни рўйхатга олиш олдидан муассис таҳририят ҳисоб рақамига кутилмаган харажатларни инобатга олиб, каттароқ миқдорда улуш ташлаб бериши мақсадга мувофиқ. Негаки, ҳозир шаҳар, туман, вилоят газеталари таҳририятларида муассисларнинг маблағ билан боғлиқ бирор тийин ёрдами йўқ. Ваҳолангки, улар давлат муассасаси сифатида Давлат активлари вилоят бошқармасига ҳам ҳисобот топширадиган бўлганлар. Рўйхатдан ўтишда хўжалик хисобида бўлган таҳририят эндиликда сунъий равишда давлат муассасасига айлантириб қўйилган. Бу ким учун керак эди?! Демак таҳририят давлат муассасаси бўлса давлат улуши киритилишини даврнинг ўзи тақозо этмоқда.\n2021-2022 йилларга мўлжалланган “Йўл хариталари”ни ишлаб чиқиш зарурлиги бу лойиҳада ўз аксини топган. Аксарият газеталарнинг сайти мавжуд. Аммо уларнинг янгиланиши қониқарсиз. Демак, 1 сентябрга қадар даврий босма нашрнинг электрон вариантларини ишга тушириш керак. Буни амалдаги қонунчиликка кўра ОАВ сифатида давлат рўйхатидан ўтказиш лозим. Лойиҳада кафолатланганидай божсиз!\nРағбат йўқлиги учун олий ўқув юртини битирганлар маҳаллий нашрларга ишга келмаяптилар. Қарор лойиҳасининг 5-бандида журналист кадрлар билан таъминлаш тўғрисидаги нормани чуқурлаштирилса мақсадга мувофиқ бўларди. Бугун Ўзбекистонда 7 та Олий таълим муассасасида журналистика йўналиши бўйича қабул бўлади. Уларга мос равишда ҳар бир вилоят бўйича ахборот ва оммавий коммуникациялар бошқармасига квота ажратилса эди. Ҳозиргача босма ва электрон ОАВда ишлаб беш, ўн йил яхшигина кўникмага эга, яшашни шу касб орқасидан деб ўзига қатъий ахд қилган, аммо олий маълумотга эга бўлмаганлар бор. Энг муҳими улар контракт тўловини тўлашга ҳам тайёр.\nЛойиҳадаги ойда бир кун давлат муассасаси ва маҳаллаларда газетхонлик кунларини ўтказиш ниҳоятда қимматли. Давлат органлари ва ташкилотлари раҳбарларининг маҳаллий кенгашлар сессияларидаги хисоботларини чоп этшни йўлга қўйиш таклифи ҳам маъқул. Аммо бу хисобот шаҳар, туман газеталарида берилиши ҳозирда одатга киритилган.\nЛойиҳада эҳтиёжманд ва фаол журналистларни молиявий аҳволини яхшилаш билан боғлиқ тадбирлар ҳам кўзда тутилган. Бизнингча бу таомил аниқлаштирилиши керак. Матбуот соҳасида 10, 20, 30, 40 йил ва ундан ортиқ узлуксиз ишлаганларга иш даври ва пенсияга чиққач қўшимча устама кўзда тутилиши керак.\nЛойиҳанинг 6-бўлим а) бандидаги “устивор равишда” сўзларни олиб ташлаш керак. Негаки, бугунги халқ таълимидаги талабларнинг оғирлиги, ишнинг масъулияти аксарият ўқитувчи-педагог мутахассисларнинг таҳририятларда қўним топганлигини кўрсатмоқда.\nУмуман олганда қарор лойиҳаси устида кўп ишланган. Бу қарорни босма ОАВ ходимлари, мумтоз журналистикага жонини фидо қилганлар кўп кутган эдилар.


Мактабнинг «5» баҳоси бола тарбиясига боғлиқ...\n18.09.2019 18:33 0 1785\nОммавий ахборот воситаларида содир этилаётган турли жиноятлар ҳақидаги хабарларни ўқиган кўплар айбдорни лаънатлаб, жабрланувчига раҳми келиши аниқ. Лекин, бундан на жиноят содир этган шахсга бирон таъсир бор, на жабрланувчига бирон фойда?!\nСодир этилган жиноят фақат жиноятчи ва жабрланувчига эмас, ҳар иккаласининг оиласи, яқинларига ҳам зарар етказади. Ва алал-оқибат, бу бутун жамият муаммосига айланади.\nҲеч бир ота-она фарзандим жиноятчи бўлсин деб ният қилмайди. Хўш, унда нима сабабдан жиноятчилик мавжуд, шахс нима учун жиноят содир этмоқда?\nБундай оғриқли саволларга таълим-тарбиядан жавоб қидирмоқ керак. Бошқа сабаб йўқ! Буюк Авлоний «Тарбия бизлар учун ё ҳаёт-ё мамот, ё нажот-ё ҳалокат, ё саодат ё фалокат масаласидир», деб бежиз айтмаган, ахир?! («Туркий гулистон ёхуд ахлоқ»). Демак, такрор айтишга тўғри келди: боланинг келажакда ким бўлиб етишиши унинг ёшликда қандай тарбия ва таълим олганлигига боғлиқ.\nБугунги кунда, Президентимиз ташаббуси билан болалар ҳақ-ҳуқуқларини ҳимоя қилиш, уларни ҳар томонлама баркамол инсон қилиб тарбиялаш, вояга етмаган болаларни ижтимоий-иқтисодий жиҳатдан рағбатлантириш ва уларнинг юқори даражада таълим-тарбия олишини ҳар томонлама таъминлаш борасида изчил ҳамда тизимли ишлар олиб борилмоқда.\nБу ҳақда сўз борганда, аввало мактабгача таълим тизимида амалга оширилаётган ислоҳотларни алоҳида эътироф этиш лозим. Зеро, кейинги даврда айни соҳага татбиқ этилаётган шиддатли янгиланишлар давлатимиз томонидан болаларга туғилганидан бошлаб ғамхўрлик қилишга юксак эътибор қаратилаётганининг яна бир яққол далилидир.\nБола дунёга келганидан бошлаб унга ғамхўрлик қилиш, соғлом ва тўғри тарбия ҳамда замонавий таълим олишини таъминлаш — жамиятимиз келажаги, эртанги кунимиз пойдеворидир.\nШунинг учун фарзанд тарбиясига ғоятда масъулият билан ёндашиш, бунда шахсий ибрат жуда муҳим омил эканини унутмаслик жоиз. Улуғ аллома Абу Ҳомид Ғаззолий таъбири билан айтганда, «Бола тарбияси энг муҳим ишлардандир. Фарзанд ота-онага омонат. Бола қалби пок, нозик, содда ва ҳар қандай нақш ва суратдан холи гавҳардир. Унга қандай нақш солинса, шунга кўра шаклланади, эгган томонга эгилади. Агар бола яхшиликка ўрганиб, яхшилик ичида вояга етса, дунё ва охират саодатини топади. Агар бола эътиборсиз ташлаб қўйилса, ёмонлик ичида ўсса, бахтсизликка юз тутади. Бунда гуноҳ юки шу кўйга солганларнинг, ота-онанинг зиммасига юкланади».\nУнутмаслик керак: мактабда «5» баҳо олаётган болаларнинг ҳаммасиям ҳулқ-одобда тенгдошларига намуна бўлаётгани йўқ. Боладаги туғма иқтидор унинг ўқиши, дарсларни ўзлаштиришида қўл келиши мумкин. Бироқ у барибир ташқи муҳит таъсиридан тўла муҳофазаланган эмас. Ўқиши жойида, бироқ маънавий-ахлоқий жиҳатдан оқсаётганлар ҳам учраб турибди. Бу ҳол ўғил-қизларимизнинг мактабда олаётган «5»ларига ортиқча маҳлиё бўлавермай уларнинг руҳий тарбиясига ҳам жиддий эътибор бериш, айниқса, нима ҳалол-у нима ҳаром, нима мумкин-у нима мумкин эмаслигини шаклланаётган онггига беозор оҳангда синдириб боришни талаб этади. Тажрибалар кўрсатмоқда: судда ер чизиб турган кўп боланинг ақли-хуши жойида, баҳолари яхши ва аъло, хавасга лойиқ иқтидори бор, бироқ тарбия жараёнидаги арзимас бўшлиқ уни суднинг қора курсисига етаклаб келган... Вояга етмаган бола тарбияси жараёнида оддий эътиборсизлик оқибатида пайдо бўлган бўшлиқ нақд жавоҳирни тошга айлантириши мумкинлигини шу ва шу каби мисоллар такрор-такрор кўрсатади.\nВояга етмаганлар томонидан содир этилган жиноят ишлари таҳлилидан кўринишича, 2019 йилнинг 6 ойида судлар томонидан 272 нафар боланинг иши кўрилган бўлиб, ушбу кўрсаткич 2018 йилнинг шу даврида таққослаганда 34,2 фоизга камайганлигини кўрсатади. Бу яхши, албатта. Бироқ 34,2 фоиз ҳам аслида кўп. Юқорида айтдик: битта жиноятдан айбдор ва жабурланувчидан ташқари уларнинг оилалари, яқин қариндош-уруғлари ҳам руҳий зарба олади. Энди шу инкор этиб бўлмас ҳолатни қуйидаги рақамларга таққослаган ҳолда тафаккур қилиб кўрайлик: 272 та вояга етмаганларнинг 44 тасига озодликдан маҳрум қилиш жазоси, 84 тасига озодликдан чеклаш жазоси, 91 тасига жарима, 6 нафарига аҳлоқ тузатиш иши жазолари тайинланган, 39 таси шартли ҳукм қилинган, 8 таси мажбурий жамоат ишларига жалб қилинган...\nУмумий манзарани энди тасаввур қиляпсизми?\nВояга етмаганлар томонидан асосан ўғирлик, безорилик, транспорт воситалари ҳаракати ёки улардан фойдаланиш хавфсизлиги қоидаларини бузиш, қасддан баданга оғир шикаст етказиш, ҳужжатлар, штамплар, муҳрлар, бланкаларни, автомототранспорт воситаларининг ва улар тиркамаларининг давлат рақам белгиларини эгаллаш, нобуд қилиш, уларга шикаст етказиш ёки уларни яшириш ва жинсий эркинликка қарши жиноятлар содир этилган бўлиб, бу келгусида вояга етмаган ёшлар билан айни шу жиноятлар олдини олиш борасида кенг қамровли ишлар олиб бориш лозимлигини тақазо этади.\nЖиноят содир этган кўпчилик вояга етмаганлар судда, ҳаракатининг жиноий жавобгарликни келтириб чиқаришини тушунмасдан, шўхлик натижасида шу ишга қўл урганлигини билдирган. Бундан келиб чиқилса, ёшлар ўртасида ҳуқуқий тарғибот ишларидан самара етарлича бўлмаётгани ойдинлашади. Маънавий-ахлоқий тарбия хусусида ҳам шу гап: жорий йилда вояга етмаган қизлар орасида 50 та ҳолатда ҳомиладорлик аниқланганининг ўзи ота-оналар-у тарбиячиларнинг юзига тортилган катта тарсаки, аслида! Бундай оғриқли рақам вояга етмаган ёшларнинг назоратсизлиги, нотинч оилалардаги ёқимсиз муҳитнинг аччиқ меваси эмасми?\nДемак, ёшлар иттифоқи ва васийлик-ҳомийлик органи, шунингдек ички ишлар бўлими вояга етмаганлар билан ишлаш бўлими ходимларининг ишини ҳамкорликда ташкил этиш лозим кўринади.


ИДга алоқадорликда айбланган хоразмлик йигит 13 йилга қамалди\n“Исломий давлат” гуруҳига алоқадорликда айбланган хоразмлик Муҳаммад Абдуллаев 13 йилга озодликдан маҳрум қилинди. Бу ҳақда 12news.uz сайти Ўзбекистон Олий судидаги манбаси сўзларига таянган ҳолда хабар қилди.\nМанбага кўра, 23 ёшли Абдуллаев экстремистлар таъсири остига Россиянинг Астрахан вилоятига ишлаётган пайтда тушган.\n“2013 йил ёзида у ўзбекистонлик бир неча муҳожир билан танишади ва улар билан биргаликда аҳоли орасида “Доғистон масжиди” деб аталган маҳаллий масжидга мунтазам равишда қатнай бошлайди. Унинг янги танишлари орасида кейинчалик “ИД” ёлловчиларидан бири бўлиб чиққан урганчлик Наримон Сафаров ҳам бор эди. Муҳаммад билан дўстлашиб олган Наримон уни аста-секин зомбига айлантирган. Наримон унга “ҳижрат”, “жиҳод” ва “шаҳидлик” ҳақида, Сурияда мусулмонлар “кофирлар”га қарши жанг қилаётгани ҳақида, ҳар бир мусулмон уларга ёрдам бериши лозимлиги ҳақида гапирган. Бундан ташқари, Наримон Суриядаги жангда ўлган киши тўппа-тўғри жаннатга тушишини уқтирган. Пировардида Наримон айтган гапларни маъқуллаган М. Абдуллаев у билан бирга Сурияга кетиб, мусулмон биродарларига ёрдам бериш учун “ҳижрат” қилиш истагини билдирган”, дея иқтибос келтиради агентликЎзбекистон Олий суди вакили сўзларидан.\nМанбанинг айтишича, 2013 йил октябри бошида Н.Сафаров Суриядаги биродарлардан таклиф бўлгани ва Муҳаммадни ўзи билан олиб кетмоқчи эканини айтган.\n“У ерда жисмоний ва ҳарбий тайёргарликдан ўтганларидан кейин улар ойига 500 доллардан пул олишлари мумкин экан. Муҳаммад рози бўлиб, бегона давлат ҳудудидаги жангда иштирок этиш учун ёлланган. “Дўстлар” Астрахандан Бокугача поездга чипта олганлар ва 24 октябрь куни Озарбайжон пойтахтига етиб келганлар. Бир кундан кейин Боку-Истанбул автобусида Туркияга чиқиб кетганлар. 27 октябрь куни улар Грузия орқали ноқонуний йўл билан Истанбулга етиб келганлар. Бу ерда уларни Наримоннинг танишлари бўлган икки тожикистонлик кутиб олган. Шундан сўнг Туркия-Сурия чегарасида маълум миқдордаги пора эвазига фуқаролик паспортига муҳр қўймаслик ҳақида чегарачилар билан келишиб, гуруҳ билан Сурия ҳудудига ўтганлар. Кейин Наримон ва Муҳаммад шериклари билан бирга жиҳодчиларнинг тоғли ҳудудда бўлган дала жамлоғига бориб, у ерда жанговар ва мафкуравий тайёргарликдан ўта бошлаганлар. Бироқ, Муҳаммаднинг сўзларига кўра, кунларнинг бирида жамлоқда ўлган жангарилар жасадини кўргач, у қўрқиб кетган ва Аҳмад исмли бир озарбайжонлик билан бирга жамлоқдан қочишга қарор қилган. Улар қочганлар ва кейин бир йилдан кўпроқ муддат Туркияда яшаганлар. У ерда Муҳаммад Кастомону шаҳридаги “Жондорўғлу Ўренжи юрди” деб аталган мадрасада ўқиган. Жорий баҳорида Муҳаммад кичик укасининг молиявий кўмагида Ўзбекистонга қайтган. Тергов ва суд пайтида Муҳаммад содир этган қилмишидан пушаймон эканини айтган, бироқ энди кеч. Биз жаннатга тушиш ҳақидаги хаёлий орзулар ортидан чопмай, доим ўз хатти-ҳаракатларимиз оқибатлари ҳақида ўйлашимиз керак”, дейди 12news.uz агентлиги суҳбатдоши.\nОзодлик бу иддаоларнинг нақадар рост ёки ёлғон экани ҳақида собит маълумотга эга эмас.\nБу орада мазкур агентлик Ўзбекистон ҳуқуқ-тартибот идоралари “Исломий давлат” гуруҳи жангарисига айланган жиззахлик Хуршид Мухторовга нисбатан халқаро қидирув эълон қилганини хабар қилди.\n12news.uz сайтининг Ўзбекистон ҳуқуқ-тартибот идораларидаги манбасига кўра, диний-экстремистик ташвиқот таъсирига тушиб қолган 35 ёшли Мухторов Ўзбекистонни ноқонуний йўллар билан 2008 йил бошларида тарк қилган.\nАввалига Қозоғистонда бир муддат яшаган Хуршид Мухторов кейинчалик Туркияга кетиб, у ерда 6 йилини ўтказган. 2014 йил ёзида эса у Сурияга кетиб, ИШИД сафига қўшилган.\n“Террорчилар сафига қўшилган Х. Мухторов “жиҳод”да, аниқроғи, Сурия ҳукумат қўшинларига қарши жангларда иштирок этган. Бундан ташқари, у ўзбекистонлик тақводор мусулмонлар ҳақлари гўё поймол қилинганини айтиб, Интернет орқали Ўзбекистондаги конституциявий тузумни ағдаришга очиқ даъват этган”, дейди агентлик манбаси.\nМанба фикрича, Х. Мухторов ўзининг ноқонуний хатти-ҳаракатлари ва Ўзбекистонда мавжуд конституциявий тузумни ўзгартиришга оид очиқ чақириқлари билан Ўзбекистон Жиноят кодексининг 159-, 223- ва 244-моддаларида кўзда тутилган жиноятларни қасдан содир этган.\nОзодликка маълум бўлишича, Хуршид Мухторов Ўзбекистонни тарк этганидан кейин даставвал Қозоғистоннинг Чимкент шаҳрида, кейин эса Олмаота шаҳрида яшаган. Қозоғистонда бўлган пайтда у қочқинлик талаби билан БМТнинг қочқинлар ишлари бўйича олий комиссарлиги ваколатхонасига мурожаат қилгани ҳам маълум. Олмаотада “қидирувдаги шахс” баҳонаси билан бир муддат тутиб турилган Хуршид ҳибсхонадан чиқиши билан (2012 йили) Туркияга кетган.\nХуршид Мухторов Туркияда икки йил яшаганидан сўнг маҳаллий куч ишлатар тузилмалар ходимлари тазйиғидан безор бўлиб, Сурияга ўтиб кетишга мажбур бўлгани ҳақида бундан бир йил муқаддам Би-Би-Си радиосига берган суҳбатида айтганди.\nМазкур суҳбатда Х. Мухторов бошқа минглаб марказий осиёлик билан биргаликда “Исломий давлат” гуруҳи сафида жанг қилаётганини эътироф этган.\nХуршид2012 йил январида АҚШда Федерал Қидирув Хизмати томонидан ҳибсга олинган Жамшид Мухторовнинг укасидир. АҚШ хавфсизлик идоралари Жамшидни Ислом Жиҳод Иттифоқи ташкилотини молиялаштириш ва террорчилик ҳужумини содир этишга уринганликда айблаганлар.\n2007 йили БМТ Қочқинлар ишлари бўйича олий комиссарлиги томонидан қочқинлик мақоми берилган Жамшид Мухторов ҳибсга олингунига қадар Қўшма Штатларнинг Колорадо штатида яшаб келган.\nАҚШ матбуотига кўра, “Исломий жиҳод иттифоқи”га ëрдам кўрсатишда айбланаëтган Жамшид Мухторов ўзига қўйилаëтган айбловларни рад қилган.


Гонконглик олимлар сунъий кўз ихтиро қилишди - Халқ сўзи\nГонконглик олимлар сунъий кўз ихтиро қилишди\n22:12 23 Май 2020 Дунё\nГонконг фан ва технологиялар университети муҳандислари бионик кўз яратишди. Ҳозирги вақтда кашфиёт зарурий синовлардан ўтган бўлиб, бир қатор кўрсаткичларда инсоннинг кўриш қобилиятидан ҳам ошиб кетган.\nҚурилма ёруғликка сезгир наносимчалардан тайёрланган уч ўлчовли сунъий тўр бўлиб, ишлаб чиқувчиларнинг сўзларига кўра, симлар миянинг визуал кортексини тақлид қилади.Тўпланган визуал маълумотлар эса сенсорлар томонидан компьютерга узатилади.\nҚурилманинг сезгирлиги инсоннинг кўриш органиданда юқори бўлиб, унга визуал ёруғлик ҳамда инфрақизил нурланиш ҳолатида ҳам ишлашга имкон беради. Яъни, зулматда ҳам кўришда давом этади.\nШу билан бирга, қурилма ёруғлик ўзгаришларига тез “жавоб қайтаради” ва қисқа вақт ичида ҳар қандай вазиятга мослаша олади.\nМаълум қилинишича, сунъий кўзнинг тўр пардасининг ҳар квадрат сантиметрида 460 миллион наноўлчамли сенсорлар мавжуд. Одамнинг тўр пардасида эса ушбу кўрсаткич тахминан 10 миллионни ташкил этади.\nОлимлар келажакда бионик кўзни инсоннинг кўриш тизимига улашни режалаштиришмоқда.


Ўзбекистонда TEAM университети очилади — Review.uz\nЎзбекистонда TEAM университети очилади\nНорматив-ҳуқуқий ҳужжатлар лойиҳалари муҳокамаси порталида Ўзбекистон Республикаси Вазирлар Маҳкамасининг “TEAM университетини ташкил қилиш тўғрисида”ги қарор лойиҳаси жойлаштирилди.\nҲужжатга мувофиқ, университет масъулияти чекланган жамият шаклидаги нодавлат олий таълим ташкилоти ҳисобланади, мустақил балансига эга, ихтиёрида бўлган пул маблағлари ва мол-мулки билан ўз мажбуриятларига жавоб беради.\nТадбиркорлик ва бошқарув соҳасидаги юқори малакали кадрлар тайёрлаш университетнинг асосий вазифаларидан бири этиб белгиланди.\nУниверситет Тошкент шаҳрида ташкил этилади ва унинг Термиз шаҳрида филиали ташкил қилинади.\nТЕАМ университети таълим фаолияти 2020-2021 ўқув йилидан бошланади.\nУниверситетда таълим рақамли технологиялар, масофавий таълим хизматлари, вебинарлар, онлайн-ўқитиш, “blended learning” ва бошқа замонавий таълим технологияларидан фойдаланган ҳолда кундузги, сиртқи ва кечки таълим шаклида амалга оширилади.\nКоллеж балансидаги барча ўқув бинолари ва иншоотлар жойлашган ер участкаси “Business School HUMO Campus” МЧЖ (янги университет таъсисчиси)га бепул тақдим қилинади.\nУниверситет 2023 йил 1 январга қадар барча турдаги солиқлардан озод қилинади.


Жазоир: гаровга олинганлар орасида қурбонлар кўп бўлиши мумкин - BBC Uzbek - Dunyo\nЖазоир: гаровга олинганлар орасида қурбонлар кўп бўлиши мумкин\nСўнгги янгиланиш 20 январ 2013 - 11:42 GMT\nЖангарилар чоршанба куни автобусга ҳужум қилиб, одамларни гаровга олишган.\nЖазоир Бош вазири Абдумалик Селлал Аменадаги газ мажмуасида исломий жангарилар гаровда ушлаб турган хорижий ишчиларни озод қилиш амалиёти ниҳоясига етганини тасдиқлаган бўлса ҳам, қурбонлар сони ортиши борасида хавотир билдирган.\nОхирги маълумотларга кўра, гаровга олинганларни озод қилиш давомида корхонанинг 23 ходими ҳалок бўлган.\nЖазоир матбуоти ёзишича, 32 та жангари ўлдирилган, бошқалари қочишга муваффақ бўлган.\nҲукумат расмийлари қурбонлар ҳақида маълумотларни бериб боришга ваъда қилишади.\nБир қанча хорижлик - уч британиялик, беш норвегиялик ва ўндан ортиқ Япония фуқароларининг тақдири номаълумлигича қолмоқда.\nБритания бош вазири Девид Камерон уч британиялик ҳалок бўлганини тасдиқлаган.\nРуминия ва Колумбия ҳукумати ҳам Жазоирда ўзининг бир нечта одамлари ҳалок бўлган бўлиши мумкинлигини айтган.\nЯпония Бош вазири газ иншоотидаги ўз фуқароларининг тақдиридан хавотир изҳор қилган.\nЖазоир ҳукуматига кўра, жангарилар томонидан гаровга олинган 573 одам қутқарилган, ундан 132 таси хориж фуқароларидир.\nАссошэйтед Пресс агентлигининг хабар беришича, жангарилар гранатамёт ва автоматлар билан қуролланган бўлишган.\nЖазоирдаги газни қайта ишлаш заводи мамлакат пойтахтидан қариийб бир ярим минг километр масофада жойлашган.\nБаъзи маълумотларга биноан, ҳужумчилар Франциянинг Малидаги исломий исёнчиларга қарши ҳарбий амалиётларни тўхтатишни талаб қилишган.\nОлдинроқ Жазоир ҳукумати Франция қирувчи учоқларига малилик исломийларга қарши ҳаво ҳужумларини амалга оширишда ўз ҳаво ҳудудларидан фойдаланишга рухсат берган эди.\nАмерика Президенти Барак Обама Жазоир ҳукуматига Аменадаги вазиятга боғлиқ зарур ҳар қандай ёрдамни таклиф қилган.\n"Бу ҳужум- Ал-Қоида ва Шимолий Африкадаги экстремистик гуруҳларнинг қанчалик катта хафв эканини кўрсатади", - деб айтган жаноб Обама.\nАҚШ Президенти ҳодисада қурбон бўлганлар учун барча масъулият жангарилар бўйнида эканини таъкидлаган.\nФранция Президенти Франсуа Олланд ҳам Жазоир ҳукуматининг жангариларга ҳужумини қўллаб-қувватлаган.\n16 январ чоршанба куни эрта тонгда исломий жангарилар газ мажмуаси ходимларини маҳаллий қўналғага олиб кетаётган автобусга ҳужум қилган эдилар.\nИлк ҳужум пайтида бир британиялик ва бир жазоирлик ҳалок бўлган.\nАменадаги газ иншооти Жазоир давлат нефт ширкати ва Британиянинг ВР шунингдек, Норвегиянинг Statoil ширкатлари билан биргаликда бошқарилади.\nЎтган йили у ўз гуруҳини ташкил қилган.\nЛекин таҳлилчиларнинг фикрича, бу каби йирик амалиётни қисқа фурсатда амалга ошириш мушкул ва унга жиддий тайёргарлик кўрилган.\nЖазоирдаги гаровдагиларни озод қилиш амалиёти қонли якун топган\nЖазоир: гаровгирлар қўлидан юзлаб кишилар озод этилди


Ўзбекистон аэропортларида йўловчилар компьютерлари “ҳаддан ортиқ” текширилмоқда « Ўзбекистон Халқ Ҳаракати\nЎзбекистон аэропортларида йўловчилар компьютерлари “ҳаддан ортиқ” текширилмоқда\n28 February 2014 - 17:23\nРоссияда меҳнат қилаётган ўзбекистонликлардан Тошекнт аэропортида йўловчиларга тегишли мобил телефон, компьютер ва флеш карталардан тақиқланган материалларни қидириш жараёни ҳаддан ортиқ мураккаблаштириб юборилганини айтишмоқда.\nРоссияда меҳнат қилаётган ўзбекистонлик муҳожир Абдулло яқинда укасини уйга жўнатиб юборгани, Тошкент аэропортида йўловчилар бир неча соат давомида текширувдан ўтказилганини айтади Озодлик билан суҳбатда.\n– Яқинда, 25 феврал куни кетди. Айтаяпти, қанақадир аппарат чиқарган. Бошига тутиб кўради ва компютер, флешкаларни текшираяпти. Компютерингизни очамиз, деб туриб олади. Ҳаддан ортиқ қилиб юборганлар, дейди Озодлик суҳбатдоши.\nАбдуллонинг айтишича, йўловчилар ёнидан чиққан флешкарта ёки мобил телефонларда диний мавзудаги материаллар ёки порнографиядан ташқари, компьютерлари махсус хонага олиб кирилиб, мустақил ахборот агентликлари, хусусан Озодлик радиоси сайтига кирилганми, йўқми текширилмоқда.\n– Олиб кириб кетади. Флешкани олиб кириб кетиб текшириб, компютерни энди ўзининг нимасини текширадию памятини, қаерга киргансиз, нима. Озодлик радиосига кирган бўлсанг ҳам шунақа дейишаяпти. Шунақа қаттиқ қўрқитишаяпти. Масалан, биз ҳам Озодликдан янгилик ўқиймиз. Мен ўзим доимо Озодлик радиосига кириб янгиликлардан хабардор бўлиб тураман. Ўзинг эркин бўлиб туриб бир нарсани ўқиб билмасанг, дейди Абдулло.\nЎзбекистонда халқаро мақомга эга бўлган аэропортларда электрон ахборот ташувчи мосламаларни текшириш кучатийрилганини Озодликнинг Миллий хавфсизлик хизматидаги манбаси ҳам тасдиқлади.\nМамлакатнинг халқаро аэропортларидан биридаги МХХ бўлими мулозимининг, Озодлик билан микрофонсиз суҳбатда айтишича, ҳам хориждан келаётган, ҳам хорижга жўнаб кетаётган йўловчиларнинг мобил телефонлари, компьютер ва флэш карталарини синчковлик билан текшириш тўғрисида МХХ раҳбариятидан топшириқ берилган.\n“Бизда асосан, мамлакатга Россиядан кириб келаётган йўловчилар текширилмоқда. Лекин жўнаб кетаётганларнинг юклари ҳам, ўзлари ҳам текширувдан ўтказилмоқда. Россиядан келаётган йўловчиларни текширишга икки-уч киши қўйилади. Асосан, диний мавзудаги материалларни аниқлаш бўйича иш олиб бориляпти”, деди МХХ ходими.\nУнинг яна айтишича, топилган материалларнинг мазмунига қараб, қонунбузарларга нисбатан чора кўрилмоқда.


Россиялик ҳарбийлар Малидаги қатлиомларда иштирок этганликда гумонланмоқда\n25 май 2022, Тошкент вақти: 03:49\nМалидаги россиялик ҳарбий йўриқчилар ҳукумат кучлари махсус амалиёт ўтаётган ҳудудлар аҳолисини оммавий қатл этишда қатнашганликда гумонланмоқда. Бу ҳақда Human Rights Watch халқаро инсон ҳуқуқлари ташкилоти хабарномасида айтилган.\nХалқаро ташкилотга кўра, Мали жанубида жойлашган Мура шаҳри теварагидаги қишлоқларда яшаган камида 300 кишининг қатл этилишида россиялик ҳарбийларнинг қўли бор. Россияликлар Мали армияси билан бирга рейдлар ўтказиб, муҳтамал “исломчи жангарилар” ва уларга “ёрдам берган” кишиларни қўлга олишган ҳамда гуруҳ-гуруҳ қилиб отиб ўлдиришган.\nHuman Rights Watch Мали армиясини ҳарбий жиноятларда тўғридан-тўғри айблаган.\n“Ушбу қатллар – Малида қуролли можаро давом этаётган сўнгги ўн йил ичида юз берган энг мудҳиш хунрезликдир”, дейилган ташкилот сайтида эълон қилинган хабарномада.\n2021 йил декабрида Мали ўтиш даври ҳукумати мамлакатда икки томонлама битим доирасида россиялик ҳарбий йўриқчилар ишлаётганини маълум қилган эди. Улар Россия армияси хизматчилари эмас, балки “Вагнер хусусий ҳарбий ширкати”нинг ёлланма аскарлари экани тахмин қилинади.


“Москва-Сити”да ҳалок бўлган шахс Ўзбекистон фуқароси эканлиги маълум бўлди\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари “Москва-Сити”да ҳалок бўлган шахс Ўзбекистон фуқароси эканлиги маълум бўлди\t21:37, 13 апрель 2016\tМосква шаҳрида қурилаётган “Москва-Сити” осмонўпар биносининг 84-қаватидан ўзини ташлаган эркакнинг шахси аниқланди. Бу ҳақда “Sputnik” нашри хабар бермоқда.\nМосква шаҳри ҳуқуқ-тартибот органлари ходимларининг маълумотига кўра, вафот этган шахс 1994 йилда туғилган Ўзбекистон Республикаси фуқароси бўлган. У “Москва-Сити” мажмуасида қурилиш фирмаси томонидан ёлланма ишчи сифатида фаолият юритган. Унинг ўлими ўз жонига қасд қилиш сифатида тасниф этилмоқда.\nЭслатиб ўтамиз,бугун 13 апрель куни “Москва-Сити” биноси ёнидан ишчилардан бирининг жасади топилган эди.


Тошкент жамоат транспортида милиция ходимлари.\nЎзбекистон Ички ишлар идоралари 20 февралдан бери олиб бораëтган кенг кўламли “Тозалаш - Антитеррор” тадбири давомида чет элда яшаëтган 75 минг ўзбекистонликка оид шахсий маълумотлар тўпланиб¸ улар махсус қайдга олинган. Айни пайтда¸ яқинда чет элдан қайтган 70 минг киши билан “профилактик” суҳбат ўтказилиб¸ улар ҳам махсус рўйхатларга киритилган.\nАйни нашрга кўра¸“Тозалаш - Антитеррор” тадбири доирасида 261 нафар хорижлик ва фуқаролиги йўқ шахслар мамлакатдан чиқариб юборилган ва 306 киши руҳий касалларни даволайдиган ëпиқ муассасаларига мажбурий муолажа учун ётқизилган.\n- Наврўз ҳамда қариндошимизнинг тўйи учун боргандим. Тошкент аэропортининг ўзида 4 соат қолиб кетдим. Олдинига сурув қўйлар каби битта пода қилишди. Кейин Европадан келган ўзбекларни бир гуруҳ¸ Туркиядан келганларни бир гуруҳ қилишди. Россиядан келганлар катта гуруҳ бўлди. Кейин тез-тез савол жавоб қилиб гуруҳдагиларни яна айиришди. Мени жиддий савол-сўроқ қилинадиганларга қўшишди. Мени сўроқ қилган одамнинг қўлида Чехия бўйича шпаргалка-вопросник бор экан. Ўшанга қараб савол-сўроқ қилди. Масжидга борасанми¸ журналистлар билан учрашганмисан¸ деган саволлар. 4 соат ўтиб аэропорт ташқарисига чиқиб Навоийга кетадиган машинага ўтириб уйга кетдим. 6 соатларча юриб уйга борсам¸ аллақачон маҳалла посбони келиб кутиб ўтирган экан. Уйга кириб юкларимни қўйдиму посбонга қўшилиб маҳалла идорасига бордим. У ерда яна қайтадан саволларга жавоб бердим. Бир неча қоғозларга қўл қўйдиришди ва СПИД аниқлайдиган докторхонага йўлланма берди¸ дейди суҳбатдош.\n- Бир мартасида Навоий вилоят ИИБ профилактика бўлимида суҳбат бўлди. Кейин СНБнинг ҳужжатини кўрсатган киши СПИД аниқлайдиган докторнинг кабинетида суҳбатлашди¸ дейди навоийлик суҳбатдош.\n“Тозалаш - Антитеррор” тадбири қандай ҳуқуқий асосларга эга?\n- Чет элдан қайтганлар билан “Профилактик суҳбат” процессуал нормалар қўпол тарзда бузилган тергов сўроғига ўхшайди. Бу тергов Ўзбекистон фуқаросининг аэропортга келиши билан бошланиб¸ участка милиция нозирининг тунги ташрифлари билан давом этади. Ўзбекистонга кириш ва чиқиш эркинлиги мамлакат конституциясида кафолатланганини эслатиб қўйгим келади. 70 минг фуқарони санкциясиз ҳолда сўроқ қилган мулозимларни ўз хизмат вазифасинни суъистеъмол қилиш ҳамда мансаб ваколатларини ошириш каби моддалар билан жавобгарликка тортиш мумкин¸ дейди адвокат.\nОзодликка маълум бўлишича “Тозалаш - Антитеррор” тадбири Тошкент шаҳрида фаол ўтказилмоқда.\n- Олдинлари четда юрганлар шунчаки назорат қилинар эди. Бир-икки кунга кетди¸ эрта-индин келиб қолади¸ деб қўя қолардик. Ҳозир унақа эмас. Маҳаллага СНБдан наводка келади ким қаердалиги ҳақида. Шу асосда ишлаяпмиз. Мени ўзим бир ой давомида 130 кишининг оиласига бориб тушунтириш хати ëздириб олдим. Тушунтириш хатининг образеци бор. Паспорт-прописка режимини бузганлар билан алоҳида гаплашаяпмиз¸ дейди суҳбатдош.


Самарқандда ўтказиладиган ШҲТ саммити санаси маълум қилинди\nШанхай ҳамкорлик ташкилотининг Самарқанд саммити 2022 йил 15—16-сентябрь кунлари бўлиб ўтади. Бу ҳақда 16 май куни Ўзбекистон ташқи ишлар вазири вазифасини бажарувчи Владимир Норов ва ШҲТ бош котиби Чжан Мин билан бўлиб ўтган суҳбатда маълум қилди.\nТИВ матбуот хизматининг маълум қилишича, суҳбат чоғида Ўзбекистон билан ШҲТ ўртасидаги кўп қиррали ҳамкорликнинг ҳолати ва истиқболлари муҳокама қилинган.\nЎзбекистоннинг ШҲТга раислигидаги тадбирларга тайёргарлик кўриш ва ўтказиш билан боғлиқ масалалар юзасидан фикр алмашилган. Томонлар Ўзбекистон раислигида ташкилотнинг шу кунгача 40 дан ортиқ тадбирлари муваффақиятли ўтказилганини қайд этди ҳамда май–сентябрь ойларига мўлжалланган юқори даражадаги учрашувларнинг ташкилий масалалари ва кун тартибини муҳокама қилган.\nШҲТ бош котиби ташкилотга аъзо мамлакатлар давлат раҳбарлари кенгашининг мажлисига тайёргарлик кўриш, Ўзбекистон томонидан Самарқанд саммитини мазмунан бойитиш бўйича амалга оширилаётган кенг кўламли ишларни юксак баҳолади.\nШу нуқтаи назардан, томонлар бўлажак саммит доирасида имзоланиши режалаштирилган ҳужжатларни келишиш жараёнини тезлаштириш бўйича фаол саъй-ҳаракатларни давом эттириш зарурлигини таъкидлаган.\n“Ассалому алайкум, ҳурматли оммавий ахборот воситалари вакиллари!\nШанхай ҳамкорлик ташкилоти Бош котиби жаноб Чжан Миннинг Ўзбекистонга ташрифига ҳамда мамлакатимизнинг ШҲТдаги раислигини кенг ёритишга алоҳида эътибор бераётганингиз учун учун барчангизга миннатдорлик изҳор этаман.\nСизларнинг фаолиятимизга оид репортажларингиз ва мақолаларингиз туфайли ШҲТнинг ижобий нуфузи мустаҳкамланиб, кенг жамоатчилик орасида унга қизиқиш янада ортиб бормоқда.\nШанхай ҳамкорлик ташкилотининг фаолиятини, жумладан, Ўзбекистоннинг раислиги давридаги тадбирларни ёритиш бўйича фаол ҳамкорлигимиз Ташкилот тамойиллари ва қадриятларини янада кенгроқ тарғиб қилишга хизмат қилиши шубҳасиз.\nШҲТ Бош котиби сифатида илк хорижий ташрифини Ташкилотнинг амалдаги раиси Ўзбекистонга амалга ошираётган жаноб Чжан Минни Тошкентда кутиб олишдан мамнунмиз.\nБугун Ўзбекистон ва ШҲТ ўртасидаги кўп қиррали ҳамкорликнинг кенг кўламли турли жиҳатлари юзасидан самарали музокаралар олиб бордик.\nСўнгги йилларда мамлакатимиз ва ушбу тузилма ўртасидаги алоқалар сифат жиҳатидан янги босқичига кўтарилгани мамнуният ила эътироф этдик.\nМинтақавий хавфсизликни таъминлаш, барқарор иқтисодий ривожланиш, маданий-гуманитар алоқаларни кенгайтириш соҳаларида ШҲТ салоҳиятини ошириш юзасидан фикр алмашдик.\nУчрашувда Ўзбекистоннинг Шанхай ҳамкорлик ташкилотига раислиги билан боғлиқ масалаларга алоҳида эътибор қаратилди.\nРеспубликамизнинг ШҲТдаги раислигида Ташкилот фаолиятининг деярли барча соҳаларини қамраб олган турли даражаларда 40 дан ортиқ тадбир ўтказилганини мамнуният билан қайд этдилар.\nБу йил Ташкилотимиз тарихида илк маротаба ахборот-коммуникация технологиялари ва камбағалликни камайтириш масалалари бўйича вазирликлараро учрашувлари ўтказилди.\nЭртага, 17 май куни Тошкентда ўсимликлар карантини учун масъул идоралар раҳбарларининг биринчи йиғилиши бўлиб ўтади.\nЎзбекистон томони ташаббуси билан ШҲТ доирасида йўлга қўйилган ҳамкорликнинг янги йўналишлари унинг кун тартибини замонавий воқеликларни ҳисобга олган ҳолда бойитишга хизмат қилишига ишонч билдирилди.\nЖаноб Чжан Мин билан музокаралар чоғида бўлажак муҳим тадбирларга тайёргарлик юзасидан фикр алмашдик.\nЖумладан, шу йил бўлиб ўтадиган ташқи ишлар вазирлари кенгашининг йиғилиши, хавфсизлик кенгашлари котибларининг учрашувлари, ички ишлар вазирларининг учрашуви, мудофаа вазирларининг учрашуви ҳақида сўз юритдик.\nМазкур учрашувларда ШҲТ доирасидаги ҳамкорликнинг турли жиҳатлари, хавфсизликдан тортиб, замонавий дунёдаги барқарор ривожланиш масалалари кўриб чиқилади.\nҚайд этиш жоизки, ўтказилаётган барча тадбирлар ШҲТ маконидаги асосий сиёсий тадбир – шу йил 15-16 - сентябрь кунлари бўлиб ўтадиган Ташкилотнинг Самарқанд саммитига пойдевор яратишга мўлжалланган.\nШу муносабат билан бугун биз жаноб Бош котиб билан ШҲТ раҳбарлари учрашувининг ташкилий масалалари ҳамда тадбир кун тартибига киритиладиган ҳужжатларни сифатли тайёрлашга алоҳида эътибор қаратдик.\nШуни алоҳида таъкидлашни истардимки, мамлакатимизнинг ШҲТга раислиги доирасида амалга оширилаётган барча ишлар Самарқанд Саммитини юқори ташкилий ва мазмуний даражада ўтказилишини таъминлашга қаратилган.\nШунингдек, биз бугун ўзаро ишончли руҳда минтақавий ва глобал кун тартибининг долзарб масалалари юзасидан ҳам фикр алмашдик.\nАфғонистон масаласига, ушбу мамлакатда тинчлик ва барқарорлик ўрнатишга ёрдам бериш бўйича ШҲТнинг умумий ёндашувларини ишлаб чиқишга алоҳида тўхталдик.\nБугун кузатилаётган геосиёсий нотинчликлар ва тубдан ўзгариб бораётган халқаро муносабатлар “Шанхай руҳи” тамойилларига амал қилган ҳолда ШҲТга аъзо давлатларнинг саъй-ҳаракатларини бирлаштириш, янада кўпроқ бирдамлик кўрсатиш, ишонч ва ўзаро қўллаб-қувватлашни тақозо этиши ҳақида умумий фикрга келдик”,\n– деди ташқи ишлар вазири вазифасини бажарувчи Владимир Норов.


Бир қуролланган одам бугун Покистоннинг Карачи шаҳрида АҚШ консуллигининг икки қўриқчисини отиб ўлдирди.\nОлти полициячи яраланган. Бош инспектор муовини Тариқ Жамол полиция постида текширилаётган одам бир полициячидан автоматни тортиб олиб, ота бошлаганини маълум қилди. Полиция у одамни ҳибсга олган.\nЎтган йил 12 июн куни АҚШ консуллиги ёнида бомба портлаган ва натижада 12 покистонлик нобуд бўлганидан сўнг консулликда хавфсизлик чоралари кучайтирилган эди. Бомба портлатганликда айбланиб, беш киши ҳибсга олинган. Улар устидан маҳкама жараёни давом этмоқда.


Шоҳназар Норбеков “Металлург”га қайтди » Скачать музыку бесплатно новинки музыки 2016-2017\nШоҳназар Норбеков “Металлург”га қайтди\nКомментариев: 0 Просмотров: 152 Дата: 5-03-2016, 08:26 Мавсумлар оралиғида “Акжайик” жамоасидан тушган таклифга асосан Қозоғистонга йўл олган ҳужумчимиз Шоҳназар Норбеков “Металлург”га қайтди. Бекободликлар таркибида бешта мавсумда 45 та учрашувда майдонга тушган ҳамда рақиблар дарвозасига 5 та гол киритган форвард “Металлург” билан шартнома имзолади. Шоҳназар айни пайтда индивидуал машғулотлар ўтказаяпти. Саломатлиги билан боғлиқ муаммоларни бартараф этгач, тез орада чемпионатимизнинг энг тезкор ҳужумчиларидан бирини мухлислар яна майдонда кўришади. Жамоа шифокорларининг таъкидлашларича бунга 3-4 ҳафтача вақт кетади. Шоҳназар Норбековнинг қўшни мамлакат чемпионатидаги қисқа фаолияти ҳақида тез орада батафсил маълумот берамиз. - деб хабар бермоқда Stadion.uz нашри.


19 май куни Ўзбекистонда содир бўлган энг муҳим хабарлар дайжести – Газета.uz\nЎзбекистонга олиб келинадиган футбол бўйича Жаҳон кубоги, маҳаллий бюджетлар очиқлиги талабларини бузган пойтахт ва 7 та ҳудуд ҳокимиятлари, Навоийда 1,4 млрд сўмга қиммат нархда сотиб олингани спорт анжомлари, Ўзбекистонда қуриладиган 2606 км бетон қопламали ички йўллар, логистика мамлакатда заиф нуқта эканлигини айтган Туризм ва маданий мерос вазири ва бошқалар — «Газета.uz»нинг 19 майдаги энг муҳим хабарлари дайжестида.\nLotinchada 19 май 2022, 22:02 Жамият\nЎзбекистонда 2606 км узунликда бетон қопламали ички йўллар қурилади\n2022 йилда Қорақалпоғистон Республикаси, вилоятлар ва Тошкент шаҳрида жами 2606 км узунликда цемент-бетон қопламали ички йўллар қурилади. Йўл манзиллари жамоатчилик фикри ва таклифлари асосида шакллантирилади.\nАномал иссиқ ва қуруқ кунлар сони ортиб бормоқда — Ўзгидромет\nЎзбекистонда сўнгги йилларда аномал иссиқ кунлар сони йилига меъёрдаги 15−30 кундан 25−40 кунгача кўпайди. Қурғоқчилик даври давомийлиги кўп йиллик ўртача 30−70 кундан 50−80 кунгача кўтарилди, дея хабар қилди Ўзгидромет.\nБир ой ичида муомаладаги нақд пуллар рекорд даражада — 5,3 трлн сўмга ошди\nАпрель ойида муомаладаги нақд пуллар ҳажми рекорд даражада — 5,3 трлн сўмга ошди. Марказий банк аввалроқ март ойининг иккинчи ярмида бошланган нақд пулга бўлган талаб кескин ошгани ҳақида хабар берган эди.\nГерманиянинг SAP компаниясига Ўзбекистонда минтақавий офис очиш таклифи билдирилди\nГерманиянинг ташкилотлар учун дастурий таъминот ишлаб чиқарувчи SAP компаниясига Ўзбекистонда ўзининг минтақавий офисини очиш таклиф этилди.\nНавоийда спорт анжомлари 1,4 млрд сўмга қиммат нархда сотиб олингани аниқланди\nНавоий вилояти ХТБ спорт анжомларини ҳақиқий баҳосидан 787,8 млн сўмга, вилоятнинг собиқ туризм ва спорт бош бошқармаси мансабдорлари эса 598,9 млн сўмга қимматроқ сотиб олгани аниқланди. Уларга нисбатан жиноят иши қўзғатилди.\nТуризм ва маданий мерос вазири Азиз Абдуҳакимов Ўзбекистон яқин вақт ичида тез-тез бориб туриладиган мамлакатлардан бирига айланиши, бироқ, ҳозирда «транспорт логистикасидек заиф нуқтаси» борлигини таъкидлади. У шунингдек, ШҲТга аъзо давлатлар доирасида ички туризмни ривожлантириш учун «Ягона туристик бренд» яратиш кераклигини айтди. Бундан ташқари, ШҲТ мамлакатлари доирасида туристик компаниялар ва сайёҳларга кешбэк тақдим этиш таклифи илгари сурилди.\nПойтахт ва 7 та ҳудуд ҳокимиятлари маҳаллий бюджетлар очиқлиги бўйича талабларни бузди\nТошкент шаҳри ва 7 та ҳудуд ҳокимиятлари очиқ маълумотлар тўғрисидаги қонун ҳужжатларига зид равишда маҳаллий бюджетларнинг ижроси ва биринчи чоракда маблағларни йўналтириш мақсадлари тўғрисидаги ахборотларни жойлаштирмаган. Улар Антикоррупция агентлиги томонидан огоҳлантирилди.


«Андижон ҳудудий электр тармоқлари корхонаси» вилоятда фаолият олиб борувчи ОАВ ходимлари ва блогерлар билан очиқ мулоқот ташкил этди.\nАнжуман аввалида жамият Бош директори Аҳаджон Жўраев 2019 йил мобайнида жамият томонидан амалга оширилган ишлар бўйича маъруза қилди.\nЖамият томонидан вилоятдаги 16 минг ташкилот ва 610 минг аҳоли истеъмолчиларига электр энергияси етказиб берилмоқда. 2019 йил давомида жами 3,2 млрд.кВт соат ёки 1 трлн.сўмлик, ўтган йилга нисбатан 10% кўпроқ электр энергияси етказиб берилди.\n2019 йилда «Завроқ» ва «Олтин водий» ПС.ларга 2 дона 25 000 кВА трансформатор, «Олийгоҳ», «Чинобод», «Камолот», «Хидирша», ПС.ларга 4 дона 10 000 кВА трансформатор, «КФК» ПС.га 1 дона 6300 кВА трансформатор, «Ором» ва «Пайтуг» ПС.ларига 2 дона 4 000 кВА трансформатор олиб келиниб, жами 9 дона 104300 кВА куч трансформаторлари ўрнатилди. Натижада Андижон, Асака, Балиқчи, Избоскан, Олтинкўл, Хўжаобод, Шахрихон туманлари ҳамда Андижон шаҳри электр таъминоти яхшиланди.\nКорхона моддий-техника базасини такомиллаштириш ҳамда ишчи ходимларга транспорт хизматини яхшилаш мақсадида 4 дона енгил автомашиналар, 2 дона автокран манипулятор, 4 дона ямобур, 1 дона камаз юк автомашинаси, 1 дона автобус харид қилинди.\nУшбу ишларни бажариш учун жами 65 млрд.сўм маблағ сарфланди.\nИстеъмолчиларга етказиб берилган электр энергиясини ўз вақтида ҳисоб-китоб қилиш ва маблағларни ундириш мақсадида Андижон, Хонобод шаҳарлари ҳамда Андижон, Асака туманида жами 650 минг дона «Ex 1836395 DDC-28Y» турдаги замонавий ҳисоблагичлар ўрнатилиб, шундан 58680таси АСКУЭ тизимига уланди.\nЖамият таркибида ташкил қилинган металл конструкциялар ишлаб чиқариш цехи томонидан 2019 йилда 11 минг донадан зиёд қурилмалар ишлаб чиқарилиб, жамиятга 554 млн.сўм иқтисод қилинди.\nЖамиятга йил бошидан буён келиб тушган мурожаатларнинг барчаси қаноатлантирилган. Мурожаатчиларга қулайлик яратиш мақсадида жамиятнинг Telegram, Facebook ижтимоий тармоқларда саҳифалари ишга туширилган. Шунингдек, 24 соат мобайнида қўнғироқларни қабул қилиш учун «Call center» бўлими (6 нафар ходим) ташкил қилинди.\nАндижон вилоятига 2020 йил давомида жами 4720,0 млн. кВт.соат, жумладан аҳолига 2218,4 млн. кВт.соат ва улгуржи истеъмолчиларга 2501,6 млн кВт.соат электр энергияси етказиб бериш режалаштирилган. Бу – 2019 йилга нисбатан 717 млн.кВт.соатга кўп.\nКорхона раҳбарининг маърузасидан сўнг журналистлар саволларига жавоб берилди. Мутасаддилар охирги кунларда электр таъминотида рўй бераётган узилишлар бўйича изоҳ бериб ўтишди.\nБундан ташқари, журналистларнинг электр энергиясини ҳисобга олиш ва назорат қилишнинг автоматлаштирилган «АСКУЭ» тизими бўйича ўрнатилган ҳисоблагичларнинг ишлашидан аҳолининг норози бўлаётгани ҳақидаги ҳам саволларига ҳам жавоб берилди.\nЎзбекистон аҳолисини электр энергияси билан таъминлаш мақсадида қилинаётган ишлар ҳақида маълумот берилди\nСамарқандда эскирган электр тармоқлар янгиланади, 300 дан ортиқ трансформаторлар ўрнатилади


19 сентябрь, 2021, 21:02\nТеглар:Виктор Кумиков | Андижон | Пахтакор | Суперлига\nМураббий журналистлар билан матбуот анжуманида.\n“Андижон” – “Пахтакор” (1:0) ўртасидаги учрашув якунланганидан кейин мезбонлар устози Виктор Кумиков ўз таассуротлари билан ўртоқлашди.\n- Биринчи навбатда шуни айтмоқчиманки, қўл остимдаги футболчилар майдонда берган кўрсатмаларимизни бажардилар. Ғалаба учун борини бердилар. Албатта, ўйиннинг дастлабки дақиқалари бироз хавотирли ўтди. Лекин гол урганимиздан кейин жамоанинг ўзига бўлган ишончи янада ортди. Йигитлар тактик томонлама ҳам кўрсатмаларга амал қилдилар. Кейин қарши ҳужум асосида ўйнадик. Албатта, тўпни назорат қилишда муаммолар бўлди. Чунки рақиб кучли эди. Биз бундан кейин ҳам ўз устимизда ишлаймиз.\nАлбатта, мен ғалабамизга ишонгандим. Ахир мен ишонмасам, яна ким ишонади? Тўғри, “Пахтакор” кучли рақиб, таркиби ҳам кучли. Терма жамоа ўйинчилари кўп. Аммо биз ҳамжиҳатликда ўйнадик. Футболда ғалаба, дуранг ёки мағлубият бўлиши табиий.“Пахтакор”ни кузатганимиз ва уларни ўрганганимиз ҳам ёрдам берди.\nМен клубга келишим биланоқ чемпионат бошланганди. Тайёргарлик учун етарли вақтга эга эмасдик. Шунинг учун йиғин ҳам ўтказа олмадик. Ҳаммасини вақт кўрсатади, - деди Кумиков.\nРахмат сизга ва жамоа у'йинчиларига галаба давомли бу'лсин Кумиков ака\nДавомли булсин жаноб Кумиков\nФутбол | 17 октябрь, 2021, 11:45\nОЧЛ. Машарипов жамоасининг ярим финалдаги рақиби маълум


«Қарақалпақстан» телеканалы қашан жаўын-шашынды қуяшлы ҳаўа райы етип көрсетиўди тоқтатады? » KarInform\nFacebook социаллық тармағы пайдаланыўшылары «Қарақалпақстан» телеканалының «Хабар» информациялық бағдарламасының жуўмағында эфирге берилетуғын ҳаўа райы ҳаққындағы мағлыўматта иллюстрациялық көринислердиң берилиўинен наразылық билдирмекте.\nТармақтың белсенди пайдаланыўшыларының бири Равшанбек Файзуллаев 14-октябрь күни жәриялаған постында былай деп жазған:\n«Буннан бир неше жыллар алдын «Қарақалпақстан» телерадиоканалының «Хабар» бағдарламасынан берилетуғын ҳаўа райы мағлыўматларының кемшиликлери ҳаққында Facebook’та жазып едим. Сол ўақытта қайсыдур жаңалықлар сайты да сол постымды жазып еди. Арадан сонша жыллар өтсе де ҳеш қандай өзгерис болмапты. Ҳәзир ғана «Хабар»дан ҳаўа райы мағлыўматын көрдим. Ҳәммеге мәлим, ертең пүткил республика бойлап жаўын, қар жаўыўы күтилип атыр. Буны диктор аўызеки айтты, бирақ еле экранда қуяш ҳәм ала бултлар турыпты. Ақыры, бул республика телевидениеси ғой».\nМағлыўмат ушын айтып өтиў керек, «Қарақалпақстан» телеканалы «Хабар» информациялық бағдарламасының ҳаўа райы мағлыўматларындағы бул кемшилик биринши мәрте сынға алынып атырғаны жоқ. Социаллық тармақ пайдаланыўшылары бул кемшиликтиң сапластырылыўы ушын бир неше мәрте постлар ҳәм комментариялар жазып, өз пикирлерин билдирип келмекте.\nПайдаланыўшылар тәрепинен билдирилип атырған бул пикирлер орынлы айтылған. Себеби, булардың барлығы әпиўайы нәрсе болып көрингени менен информация тарқатыўда оның исенимлилигин және бир мәрте беккемлейди.\nБул жағдайға «Қарақалпақстан» телеканалы унамлы шешим табатуғынлығына ҳәм кемшиликти сапластыратуғынлығына исенип қаламыз.\nҚурбан ҳайт күни Қарақалпақстанда x ...\n9-июль күни ҳаўа райы қандай болыўы күтиледи?\nФейсбук социаллық тармағының пайдаланыўшысы «Хабар» ба ...\n7-9-май күнлери ҳаўа райы қандай болады?


Тожикистон Афғонистонга 48 нафар маҳбусни топширди\nМаҳбусларни айирбошлаш тўғрисидаги Келишувга кўра, Тожикистон расмийлари 30 сентябрь куни маҳаллий қамоқхонада жазо муддатини ўтаётган Афғонистоннинг 48 нафар фуқаросини қўшни мамлакатга топширди.\nРасмийларнинг сўзларига қараганда, Афғонистонга топширилган фуқароларнинг кўпчилигини гиёҳванд моддалар контрабандаси билан шуғулланган маҳбуслар ташкил қилади. Эришилган келишгувга кўра, улар жазонинг қолган қисмини Афғонистон қамоқхоналарида ўтайдилар.\nМаҳбусларни топшириш жараёни душанба куни чегара яқинидаги Қуйи Панж ҳудудида бўлиб ўтди. Афғон томони баёнот бериб мазкур айирбошлаш доирасида Тожикистонга Афғонистонда “радикал-террор фаолияти” билан шуғулланган “Тожикистоннинг бир нечта фуқароси” топширилганини маълум қилди. Маҳкумларнинг мазкур гуруҳи аввалроқ Қабулдан Душанбега топширилган эди. Тожикистонга топширилган фуқароларнинг аниқ сони ҳақида хабар берилмади.\nБу шу йилда Тожикистон ва Афғонистон ўртасида иккинчи бор маҳбусларни айирбошлашдир. Июль ойида тожик расмийлари қўшни Афғонистонга 80 нафар маҳбусни топширган эди. Бу гуруҳ Қуйи Панж чегара пункти орқали жўнатилди.\nТожикистондаги Афғонистон элчихонасининг дипломати Саидмасъуд Бадахшнинг 30 сентябрь куни Радио Озодига маълум қилишича, Кобулга топширилган маҳбуслар жазони давом эттириш мақсадида Афғонистондаги қамоқхоналарга тақсимланади. Унинг сўзларига қараганда, аввалроқ ўз фуқароларини этап қилиш мақсадида Афғонистон ҳукуматининг расмийлари Душанбега етиб келди.Унинг айтишича, тожик қамоқхоналарида яна Афғонистоннинг 70 нафар фуқароси бор, улар ҳам Тожикистон қонунчилигини бузишгани учун ҳукм қилинган. Маҳбусларни айирбошлаш 2010 йилда эришилган Келишув асосида амалга оширилмоқда.\nТожикистон Адлия вазирлиги қошидаги жазони ижро этиш Бош бошқармаси бошлиғи Мансуржон Умаровнинг айтишича, Тожикистон қамоқхоналарида жазо муддатини ўтаётган “хорижлик маҳкумларнинг катта қисмини Афғонистон фуқаролари ташкил қилади. Улар асосан гиёҳванд моддалар ноқонуний савдоси учун қамалган, аммо қотиллик қилгани учун ҳукм қилинган икки киши ҳам бор".\nУнинг айтишича, Афғонистон фуқаролари эвазига Тожикистон радикал террор фаолияти учун ҳукм қилинган ўз фуқароларини экстрадиция қилади.


Avgust 20, 2018\tҚУРБОН ҲАЙИТИ – КЎНГИЛЛАР ШОДЛИГИda fikr bildirishni o'chirish 78 Кўришлар\nИстиқлол шарофати ила Ватанимизда миллий ва диний қадриятлар қайта тикланди, мўмин-мусулмонларнинг орзу-умидлари ушалди. Бунинг учун доимо шукрона келтириб, Яратганнинг: «Агар (берган неъматларимга) шукр қилсангиз, албатта, (уларни янада) зиёда қилурман…» (Иброҳим сураси 7-оят), деган марҳаматига ҳамоҳанг яшашимиз лозим. Зеро, истиқлол сабаб мана шундай неъматлардан баҳра олмоқдамиз.\nМустақиллик боис диний эътиқодимиз даҳрийлик исканжасидан озод бўлди. Бугун икки мингдан зиёд масжидда хотиржам ибодат қилаётган кишиларни кўриб, «Илоҳим! Ўз уйимизда осудалик топганимиз чин бўлсин», деб дуо қиламиз. Айниқса, жума ва ҳайит кунлари бутун диёримизни илоҳий бир файз қамраб олади.\nОдатда ҳайит кунида ҳамма бир-бирини улуғ кун билан самимий муборакбод этади. Ҳайит намозини адо этгандан сўнг биринчи ўринда ота-оналаримизни, улардан кейин қариндош-уруғларимиз ва ёру биродарларимизни, беморларни бориб зиёрат қиламиз. Уларни кўнглини кўтаришга ҳаракат қиламиз.\nҚурбонлик қилиш Яратган берган неъматларининг шукронасини адо этиш ва нафсоний иллатлардан покланиш ҳамда банданинг Яратувчи амрига итоатини ва тақвосини намоён этади.\nБу улуғ байрам кунлари кўнгилларимиз равшан, кайфиятларимиз чоғ, нигоҳларимиз муқаддас Каъбага қараган. Яратганнинг фазлу карамидан умидвор ҳолда хайит намозини адо этганимиздан сўнг қурбонлик амалини бажаришга киришилади.\nРасулуллоҳ (соллаллоҳу алайҳи ва саллам) ҳадиси шарифда марҳамат қилиб: «Қурбонлик қилиш чиройли амаллардандир. У бандани дунёда балолардан ва охиратдаги офатлардан озод этади. Ҳайит намозини ўқиб, қурбонлик сўйган мўминлар менинг умматимдандир», деганлар (Имом Муслим ривояти).\nҲайит байрами кунида қариндош-уруғларни бориб кўриш, ёру биродарларни зиёрат қилиш, бева-бечоралар ҳолидан хабар олиш каби ишлар ушбу кунда савоби улуғ амаллардан ҳисобланади. Бирор сабабга кўра аразлашган, гина-кудуратли таниш-билишлар ҳам ҳудди шу муборак улуғ кунларда бир-бирларига қучоқ очсалар, ўзаро узр сўрашсалар мақсадга мувофиқ бўлади. Чунки кечиримли ва меҳр-шафқатли бўлиш ҳар бир мусулмон учун ҳам қарз, ҳам фарздир.\nЗангиота тумани «Имоми Аъзам» жоме масжиди\nАввалги Ҳаловат ва хотиржамлик – ҳалолликда\nКейинги ҲАЙИТИНГИЗ МУБОРАК БЎЛСИН!\nВазифасини унутмаган ҳужайра ёхуд ҳайратда қолдирган қўллар (таъсирли ҳаётий ҳикоя)\nAprel 6, 2017\t1,586


Тошкент шаҳрида Рамазон ойида хатми Қуръон ўтказиб бериши режалаштирилаётган қорилар билан учрашув ўтказилди\n09:25 / 11.04.2019 1384 pdf Ўқиш режими + -\nМуборак Рамазон ойи кириб келишига ҳам бир ойдан камроқ вақт қолди. Диний идорада бу улуғ ойга, унда бўладиган хатми Қуръонларга тайёргарлик анча олдин бошлаб юборилган. Жумладан, масжидларда хатми Қуръон ўтказиб берадиган қорилар рўйхати шакллантирилиб, уларни ўзларига қулай бўлган масжидларга тенг тақсим қилиш ишлари давом этмоқда.\nЖараён шуни кўрсатмоқдаки, йилдан-йилга диёримизда Қуръон ҳофизлари кўпайиб бормоқда. Биргина Тошкент шаҳрининг ўзида бу йили 109 та масжидда жами 291 нафар Қуръон ҳофизлари хатми Қуръон ўтказиб бериш учун рўйхатга олинган. Бу эса битта масжидга ўртача 3 нафар қори тўғри келади дегани.\nБундан ташқари ҳар йилгидек, хорижий давлатларнинг таклифларига биноан қориларимиз ўзга юртларда ҳам хатми Қуръонларда иштирок этадилар. Бу шубҳасиз, Яратган Роббимизнинг халқимизга берган энг улуғ инъомидир.\n9 апрел куни пойтахтимизнинг “Минор” жоме масжидида Тошкент шаҳри масжидларида хатми Қуръон ўтказиб бериши режалаштирилаётган қорилар билан учрашув бўлиб ўтди. Кўп йиллар ҳофизи Қуръонларни етиштириб берган устоз қори домлалар, Ўзбекистон мусулмонлари идораси ва унинг Тошкент шаҳар вакиллиги мутасаддилари қориларга зарурий тавсия, кўрсатмалар бердилар. Масжидлар бўлими мудири Муҳаммадназар домла Қаюмов қорилар билан бирма-бир суҳбатлашиб, уларнинг фикрлари, мавжуд имкониятларини ўрганди. Қориларга енгиллик бўлиши учун ўзларига яқин ва қулай бўлган масжидларга бириктирилишлари бўйича таклиф-мулоҳазар тингланди.\nРамазон ойи арафасида муфтий ҳазратлари ҳам қорилар билан шахсан ўзлари учрашиб, суҳбат қилишлари, ўз тавсияларини беришлари режалаштирилаётгани ҳам маълум қилинди.\n08:40 / 11.04.2019 609\n11:30 / 11.04.2019 7809\nХушхабар: «Олтин силсила» туркумидаги «Саҳиҳи Муслим» асарининг иккинчи жузи нашр этилди!\n235 09:30 / 28.10.2020\n17513 17:59 / 31.07.2017\nБугун, 2019 йилнинг 28 март куни Россия Федерациясининг пойтахти Москва шаҳрида .Ислом ndash тинчлик ва бағрикенглик дини, мавзусидаги Халқаро конференциянинг очилиши давоми...\n975 15:00 / 28.03.2019\nТаровеҳ намозларини хавфсиз ва қулай ўтказиш бўйича муҳим хабар\nТаровеҳ намозларини хавфсиз ва қулай ўтказиш мақсадида Тошкент шаҳар Ички ишлар бош бошқармаси қуйидагиларни маълум қиладиТошкент шаҳрида таровеҳ намози давоми...\n679 12:25 / 12 апрель


Абдуғафур Расулов. Тилшунослар сардори эди - www.ziyouz.uz\nБош саҳифа Илм ва фанАдабиётАбдуғафур Расулов. Тилшунослар сардори эди\nАйюб Ғуломов роппа-роса етмиш икки йил умр кўрди. Илмий фаолияти ўтган асрнинг 40-йиллардан умрининг охирига қадар изчил давом этди. У фонетика, грамматика, сўз ясалиши, услубшунослик, нутқ маданияти, этимология, лексикографияга доир илмий ишлар муаллифи.\nЎрта мактабда, педагогика билим юрти ва институтларида ўқитувчи, ЎзР ФА Тил ва адабиёт институтида катта илмий ходим, Ўрта Осиё (Тошкент) давлат университети тилшунослик кафедрасида кафедра мудири бўлган.\nДомла истеъдодли муаллим — мударрис эди. 1938 йилда Садриддин Айний, Озод Шарафиддинов, Воҳид Абдулло сингари олим-ёзувчиларга дарс ўтган. Таниқли олимлар Мустақим Мирзаев, Абдуғани Алиев, Азим Ҳожиев, Аҳмад Сафоев, Инъомжон Расулов, Мақсуда Содиқова, Карим Назаров, Мамлакат Жўрабоева устоз яратган илм боғининг ниҳоллари эди, кейинчалик улар бақувват чинорларга айландилар.\nИстеъдод — миллат интеллектуал бойлигининг тез, бетакрор шаклда акс этиши. У зинҳор ўзича алоҳида ҳолатда ривожланмайди. Турли соҳа кишилари истеъдод самарасидан фойдаланаверадилар. Геология-минерология фанлари доктори Иброҳим Ҳамробоев ўзбек тили назокатини теран англарди. Домла “соқов шоир” эди — туйғуларни рангтасвирда ифодаларди. Академик Тўрабек Долимовнинг даъвати билан профессор Шавкат Раҳматуллаев “Ўзбек тилининг этимологик луғати”ни тузди. Академик Ёлқин Тўрақулов сўз маъносига қаттиқ қизиқарди. Илк учрашувимизда саволга тутиб қолди:\n— “Қопчиғай” дегани нима? Бу ҳақда қайси шоир достон ёзган?\n— Рафиқ Мўминнинг “Қопчиғай” достонидан билиб олганман.\nЖавобимни эшитиб домла хурсанд бўлиб кетди.\n— Мен Наманганда етимхонада яшардим. Рафиқ Мўмин биз билан бот-бот учрашиб турарди. Ўша одам Абдулазиз исмимни Ёлқинга алмаштириб берган.\nАкадемиклар М.Ўрозбоев, Ҳосил Фозилов, физика-математика фанлари доктори Турсун Азларов ҳам она тилимиз нозикликларини чуқур ҳис этардилар. Тилшуносликнинг бундай юксак эътиборга сазовор бўлишида Айюб Ғуломовнинг хизмати катта бўлган.\nДомла илмий кенгашларда ва бошқа тадбирларда мунтазам иштирок этар, одатича, кўзларини юмиб, индамай ўтирарди. Жамоада устознинг обрўси жуда баланд эди. Дарсни ҳар томонлама мукаммал ўтар, таъбир жоиз бўлса, Айюб ака аудиторияда ўзини бир кишилик театр актёридай тутарди. Аксарият ҳолларда мисолларни бадиий асарлардан, шеъриятдан келтирарди. Тилшунос бўлмаганида, шубҳасиз, адабиётшунос бўларди. Дарсда очилиб-яйраб маъруза ўқир, тингловчиларни илм уммонига олиб тушарди.\nАйюб Ғуломов ринд табиатли инсон эди: кийимнинг ярашганини кияр, оҳорли фикр айтар, ғаройиб мисоллар келтирар, тахтага қоғоз билан ўралган бўрда ёзарди. Оқ юзли, қийғоч қошли, юриш-туриши ўзига ярашган устозга каттаю кичик ҳавас билан қарарди. Талабалар, тадқиқотчилар орасида домланинг хатти-ҳаракати, сўзлаш йўсини, ҳатто бўйнини эгиброқ гапиришига тақлид қилувчилар бор эди. Устоз ўзидан ёшларга сенсираб мурожаат қиларди. Бундай самимий муомала ҳеч кимга малол келмасди.\n1966 йил май ойининг ўрталарида Айюб аканинг Говкуш маҳалласидаги ҳовлисига авторефератимни олиб бордим. Чоғроққина ҳовлига қўйилган катда ёқаси очиқ, оқ кўйлак кийган Айюб ака ва кекса бир онахон ўтиришган экан. Мезбон ўтиришга таклиф қилди, қатиқ, райҳон қўшилган овқат олиб келишди. Домла мени саволга тутди… Домла билан иккинчи бор Карим Назаровнинг Қанғлидаги боғида учрашдик. Кўпчилик эдик, Айюб ака аскиялар айтиб, ҳаммамизга хуш кайфият улашганди ўшанда.\nАйюб Ғуломов тирик бўлганида юз ёшга тўларди. Йигирма саккиз йилдирки, домла ўз илмий ишларида, шогирдлари фаолиятида, фарзандлари қалбида яшаяпти. Дарвоқе, таниқли тилшунос олимларимиз Шавкат Раҳматуллаев, Миразиз Миртожиев, Абдузуҳур Абдуазизов, Ёрмат Тожиев, Низомиддин Маҳмудов, Абдуҳамид Нурмонов, Иристой Қўчқортоев, Ирисали Тошалиев, Нодира Аловиддинова Айюб Ғуломовни ўзларининг маънавий устози деб биладилар. Улар қатори ўзим ҳам домланинг маърузаларини тинглаганимдан, ҳаётий панд-насиҳатларини эшитганимдан ҳамиша фахрланаман.\n«Ўзбекистон адабиёти ва санъати» газетаси, 2014 йил 15-сон\n← Аввалги Аввалги Шароф Бошбеков (1951)\nКейинги → Кейинги: Европа Иттифоқи Ўзбекистон билан турли соҳаларда мулоқотни кучайтиради


“Ҳар қандай дардни бирдамликда ва аҳилликда енгамиз!” | O'zLiDeP\n“Ҳар қандай дардни бирдамликда ва аҳилликда енгамиз!”\nБу дунёда ўзидан орттириб бировга беғараз, беминнат ёрдам кўрсатиш, ўзгалар манфаатини ўз манфаатидан устун қўйиб, хайрли ишларни қилиш жуда катта савобли ишдир. “Қўли очиқнинг йўли очиқ”, “Бирни берганга мингни беради” деган пурмаъно нақиллар юқорида айтилган фикрни тасдиқлайди. Минг шукурки, орамизда ана шундай саҳоватли инсонларнинг кўп.\nХусусан, “Ҳар қандай дардни бирдамликда ва аҳилликда енгамиз!” шиори остида Халқ депутатлари Тошкент шаҳар ва туман Кенгашларидаги O'zLiDePдепутатлик гуруҳи аъзолари томонидан деҳқон бозорларидаги маҳсулотларининг нарҳ-наволарини кўтарилиб кетишини олдини олиш ишлари юзасидан депутатлик назорати олиб борилмоқда. Шунингдек, жойларда кам таъминланган оилаларга, ижтимоий ҳимояга муҳтож, ишсиз ҳамда ногиронлиги бўлган фуқароларга озиқ-овқат маҳсулотлари, соғлиқни сақлаш воситаларидан антисептик гелллар, тиббиёт ниқоблари бепул тарқатилмоқда.\nПартия фаоллари томонидан жойларда бундай хайрли ишларни амалга ошириш давом этмоқда.


Музей ва ОАВ хамкорлиги | Xiva\nМузей ва ОАВ хамкорлиги\n18-апрель куни Тошкент шаҳридан республикамиздаги таниқли оммавий ахборот воситаларининг ходимларидан иборат делегация Хива шаҳрига, Ичан қалъага ташриф буюришди. Меҳмонлар Ота дарвоза олдида тантанали равишда кутиб олинди.\nШундан сўнг журналистлар ва блогерлардан иборат меҳмонлар музей-қўриқхона бўйлаб саёҳат давомида музей кўргазмаларини томоша қилдилар. Кўҳна Арк мажмуасида вилоят қўғирчоқ театри актёрлари томонидан "Хон қабули" театрлашган саҳна томошаси намойиш этилди.\nШундан сўнг меҳмонлар Кўҳна Арк майдонида Хоразм миллий нон ва таомлари тайёрлаш жараёнлари билан бевосита танишиш баробарида хорижий сайёҳлар билан ҳам мулоқотда бўлишди. Шунингдек, амалий санъат намуналари, гиламдўзлик, дўппидўзлик миллий кийимлар тайёрлаш билан шуғулланувчи ҳунармандлар ишлари билан танишув ва улар билан суҳбатлар барчаларида катта таассурот қолдирди.\nМеҳмонлар Паҳлавон Маҳмуд зиёратгоҳида ҳам бўлишди.\nТушдан кейин меҳмонлар Нуруллабой саройида бўлиб тарихий меъморий мажмуа ва у ерда ташкил этилган экспозициялар билан яқиндан танишдилар.\n-Тарихий шаҳарга сафар барча ҳамкасбларимизда катта таассурот қолдириш билан бирга чексиз завқ бағишлади - деди Республика маданий мерос агентлиги матбуот котиби Моҳинур Имомова. - Тарихий ёдгорликларни сақлаш, таъмирлаш, шунингдек, музей-қўриқхона фаолиятини янада яхшилаш борасида кейинги даврда кўплаб хайрли ишлар амалга оширилганлигининг гувоҳи бўлдик. Ташрифдан кўзланган мақсад ҳам сайёҳликни ривожлантириш бўйича амалга ошилаётган ишлар билан яқиндан танишиш, уларни маҳаллий ҳамда хорижий оммавий ахборот воситаларида кенг тарғиб қилиш, шу орқали мамлакатимизда сайёхлик соҳасини ривожлантиришга ҳисса қўшишдан иборат.\nЖурналист ва блогерларнинг вилоятимизнинг бошқа ҳудудларидаги сайёҳлик йўналишларига ҳам ташрифи режалаштирилган.


2019 йил март ойи ҳолатига кўра, Ўзбекистон ХВЖ бюджет-солиқ соҳаси очиқлиги кодексининг 36 тамойилидан 23 тасига жавоб беради.\nHUMO карталарининг биринчи эмиссияси: Ўзбекистонда алоқасиз тўлов тизимига старт берилди\nМазкур тўлов тизимини синаш мақсадида дастлабки карталар жорий йилнинг апрель ойида Ўзбекистон Республикаси Марказий банки ва бошқа 20та банк ходимлари учун чиқарилганди. Аввал хабар берилганидек, Тошкент шаҳрида NFC-модуллари билан жиҳозланган 47 мингтадан кўп HUMO терминаллари ўрнатилди. Жорий йил якунига қадар республиканинг бошқа ҳудудларини қамраб олиш ва терминаллар сонини 250 мингтагача кўпайтириш режалаштирилган. Энди Тошкент шаҳри ва республиканинг бошқа ҳудудлари аҳолиси картани фақатгина терминалга теккизган ҳолда алоқасиз ва пинсиз тўловларни амалга ошириш имкониятига эга бўлади. Бунда 50 минг сўмгача бўлган харидларни амалга оширишда ПИН-кодни киритиш талаб этилмайди, бироқ хавфсизлик мақсадида ПИН-коди киритилмаган ҳолда амалга оширилган ииккита транзакциядан кейинги тўловлар учун ПИН-кодни киритиш талаб этилади.\n3та банк ва 2та акциядорлик жамияти IPO ҳамда SPO ўтказади\nIPO орқали – «Ўзсаноатқурилишбанк» АТБ (10%), «Asia Alliance Bank» АТБ (10%), «Жиззах пластмасса» АЖ (25%). SPO орқали – «Алоқабанк» АТБ (10%) ва «Ўзбекистон республика товар-хом ашё биржаси» АО (12%).\nБугунги кунда умумий қиймати 2,4 миллиард доллар бўлган 2021-2024 йилларга мўлжалланган 112 та инвестицион лойиҳа ишлаб чиқилмоқда.\nБу кўрсаткич ўтган йилнинг шу даврига нисбатан 27,2% га ўсди. Шу жумладан, экспорт ҳажми $ 4,1 млрд.га (ўсиш суръати 20,6%) ва импорт ҳажми $ 5,2 млрд.га (ўсиш суръати 32,9%) етди.\n«Ўзбекинвест» K-Sure Корея суғурта савдо корпорацияси билан келишув имзолади\nУшбу келишув икки мамлакат экспортчилари томонидан бошқа мамлакатларга маҳсулотларини экспорт қилишда, Ўзбекистонда инвестицион лойиҳаларни суғурталаш, экспорт кредитларини суғурталаш ва қайта суғурталаш соҳасида ҳамда икки томонлама манфаатли ҳамкорликнинг бошқа масалаларида суғурта ҳимоясини тақдим этиш бўйича ҳамкорликнинг кенг имкониятларини яратади.\nЎзбекистонда пенсия ёши эркаклар учун 60 ёш, аёллар учун эса 55 ёш, деб белгиланган. Туркманистонда мос равишда 62 ва 57 ёш, Қозоғистон, Қирғизистон ва Тожикистонда – 63 ва 58 ёш, бундан ташқари, Қозоғистонда аёлларнинг пенсия ёшини аста-секин ошириб, 63 йилга етказиш тўғрисида қарор қабул қилинган.


АҚШда Tesla Motors’га нисбатан текширув бошланди\n07:42 / 01.07.2016\nАҚШ йўл ҳаракати хавфсизлиги миллий маъмурияти (NHTSA) Tesla Motors автомобилсозлик компаниясига нисбатан бу компания машинаси иштирокида ўлим билан якунланган йўл-транспорт ҳодисаси юз бергандан кейин дастлабки текширув бошлади. Бу ҳақда Reuters ахборот агентлиги хабар бермоқда.\nКомпаниянинг Tesla Model S моделидаги 25 мингта машинаси текширувдан ўтказилади.\nКомпаниянинг 2015 йилда ишлаб чиқарилган машинаси автопилотда кетаётганда ўлим билан якунланган йўл-транспорт ҳодисасига тушиб қолган. Компания матбуот хизматининг маълум қилишича, ЙТҲ компания машиналари автопилотда 130 млн миль юрганидан кейин содир бўлган. АҚШда ўртача ўлим билан якунланувчи ЙТҲлар 90 млн милда, бутун дунё бўйлаб эса 60 млн милда бир марта қайд қилинади.\nМашина олдидаги тўсиқни пайқамай қолиб, йўлни кесиб ўтаётган юк машинаси трейлерига урилган. Машина ҳайдовчиси ва компьютер тизими ёруғ осмон фонида оқ рангдаги трейлерни пайқамай қолган. Таъкидланишича, электромобиль трейлернинг пастки қисмига олд ойнаси билан урилган. Оқибатда электромобиль ҳайдовчиси ҳалок бўлган.\nХабарда айтилишича, автопилот функцияси ҳали ҳам дастлабки синовдан ўтказилмоқда ва ҳайдовчи руль чамбарини ушлаб туришини талаб қилади. Агар ҳайдовчи бошқарувдан чалғиса, машина тормозланишни бошлайди.\nКомпания матбуот хизматида айтилишича, автопилот мунтазам равишда яхшиланиб бормоқда, бироқ ҳали ҳам ҳайдовчи эътиборини талаб қилади. Таъкидланишича, электрон тизимлар ёрдамида машина бошқариш исталган вазиятда хавфсизлик кўрсаткичларини яхшилайди.\nTesla Motors ва унинг раҳбари Илон Маск ҳалок бўлган ҳайдовчи оиласига ҳамдардлик билдирди.


Жириновский Беларусни Россияга бирлаштириш йўли ҳақида гапирди - Zamin.uz\nРоссия Беларусга қўшин киритмасдан, балки мафкуравий, сиёсий йўл билан уни ўзига бирлаштириши керак, деди Россия Либерал-демократик партияси раиси Владимир Жириновский «Россия 1» телеканалида эфирга узатиладиган «Владимир Соловьёв билан» ток-шоусида.\nЖириновскийнинг сўзларига кўра, ҳозирда бир қатор сабабларга кўра Россия ўз қўшинларини Беларусга киритиши маъқул эмас, «шунинг учун Россия тақдим этилган сценарий бўйича Беларусни ўз йўлига ўтказиш саъй-ҳаракатларига эътиборини қаратиши лозим».\n«Иқтисодиёт, ҳуқуқни муҳофаза қилиш, разведка, мафкура нуқтаи назаридан Россия билан барча позицияларда яқинлашиш. Россияга қарши ташвиқотни бутунлай олиб ташлаш учун. Россия вазиятга аралашишга уринаётгани ҳақидаги баёнотларни йўқотиш учун... Россия ҳеч нарсага аралашмайди...», – деди Жириновский. “Замин” янгиликларини “Telegram”да кузатиб боринг\nЖириновский Россия президенти вазифаларини “енгиллатишни” таклиф қилди\n29-12-2019, 18:30, Дунё\n18-09-2019, 12:33, Дунё\nЖириновский Россия Украинани қандай «бўлиб олиши»ни кўрсатиб берди\n28-04-2019, 23:23, Дунё


Левандовски фаолиятини қаерда якунламоқчи эканлигини айтди\n31 декабрь, 2018, 22:20\nТеглар:Роберт Левандовски | Бавария\nУ Мюнхен супер клубида қолмоқчи.\n"Бавария" клуби форварди Роберт Левандовски фаолиятини Мюнхенда якунлаши мумкинлигини айтиб ўтди.\n“Катта эҳтимол билан “Бавария”да яна узоқ йиллар қолишим мумкин. Менинг ўзим ҳам бошқа жамоага ўтиш ҳақида ўйламайман. Менинг юрагимда фақат “Бавария” бор ва бу жамоада жуда ҳам бахтлиман. Шу боис фаолиятимни шу ерда якунлашим мумкин деб айта оламан”, - дейди польшалик футболчи.\nМаълумот учун, Левандовски “Бавария” сафига 2014 йил Дортмунднинг “Боруссия” клубидан кўчиб ўтган. Ўтган давр мобайнида у жами 219та ўйинда иштирок этди ва ўз ҳисобига 173та гол ёздириб қўйишга эришди. Унинг мюнхенликлар билан амалдаги шартномаси 2021 йилга қадар имзоланган.\n"Бавария" ўз уйида қийин ғалабага эришди, Левандовски гол урди!


Сапёрлар Пальмирадаги тарихий обидаларни миналардан тозалашмоқда\n14:59 / 27.03.2016\nСуриялик махсус ҳарбий хизматчилар Пальмира шаҳрининг тарихий қисмини миналардан тозалаш ишларини бошлаган. РИА Новостининг Суриядаги мухбири хабарига кўра, ИШИД жангарилари ҳудудни ташлаб чиқишдан олдин қадимий обидалар атрофига миналар жойлаштириб чиққан.\nБундан олдинроқ, Пальмирага юришни бошқариб борган қўмондонлик Пальмирадаги кўчалар ва уйларда Сурия армияси сапёрлари томонидан миналарни бартараф этиш ишлари олиб борилаётгани ҳақида маълум қилганди.\nАйни вақтда шаҳар бўйлаб ҳаракатланиш тўхтатиб қўйилган. Ҳаракатланишга фақат шаҳардаги асосий масжидга олиб борувчи йўлда рухсат этилган.\nШаҳарнинг тарихий обидалар жойлашган қисмида катта миқдордаги портловчи моддалар ўрнатилгани эҳтимоли борлиги туфайли бу ҳудудда ҳам йўллар беркитилган.\nШаҳар атрофида кичик отишмалар давом этаётгани хабар қилинган. Ҳарбийлар маълумотига кўра, шаҳар ташқарисидаги аэродромга ўрнашиб олган жангариларнинг кичик гуруҳи қаршилик кўрсатишда давом этмоқда.\nБундан олдинроқ, Сурия армияси шаҳарни бутунлай озод қилгани ва ҳудудда ҳарбий ҳаракатлар тўхтатилгани ҳақида маълум қилинганди.\nҲозирда шаҳарни ҳукумат армияси назорат қилмоқда.\nПальмира - ЮНЕСКОнинг инсоният мероси рўйхатидаги 6та тарихий шаҳардан бири ҳисобланади.\nСурия армияси Пальмирани тўла озод қилди


Зиёратга оид масалалар - Баҳоуддин Нақшбанд ёдгорлик мажмуаси маркази\n(ваҳҳобий ва салафийларга раддия)\nМозор устида мақбара тиклаш, қабр тоши қўйиб, унга ёзувлар битиш масаласида уламоларнинг турли хил қарашлари, оддий мусулмонларнинг қабри хусусида бўлган. Буюк инсонлар, пайғамбарлар, азиз-авлиёлар, уламолар қабрлари эса, зиёратчилар руҳий таассурот олсин, кейинги авлод учун уларнинг мозори ибрат манбаи бўлсин, деган мақсадда ўзлари васият қилмаган ва хохламаган бўлсаларда, бошқалар томонидан тикланса, обод қилинса, бунинг зарари йўқ, балки кўп манфаатли жиҳатлари борлиги учун рухсат берилган. Айни дамда баъзи тоифалар, юртимизда улуғларимизга кўрсатилёатган эътибор ҳам уларнинг маънавий меросларини ўрганиш баробарида уларнинг жасадлари қўним топган муборак манзиллари ҳамда уларнинг мақбараларини обод қилиш каби хайрли ишларни бидъат, ширк амалларга чиқармоқчи бўлган тоифаларга раддия сифатида ёзилди. Шу мақсадда ушбу мақолада бирма–бир аҳли суннат вал жамоа кўзга кўринган олимларни фатво ва бу масалага доир ҳукмларини ҳавола қиламиз:\n1) Ибн Ҳизам ал-Андалусий (994-1064 й) ўзларинг “ал-Муҳалла” номли асарларини тасниф қилишда: “Қабр (солиҳ инсонлар) устида уй ёки бино қуришлик макруҳ эмас” деб айтадилар.\n2) Ибн Таймия раҳимаҳуллоҳнинг шогирди Ибн Муфлиҳ ўзларинг “Ал-фуруъ фий фиқҳил-ҳанабила” китобларида: “Қабр устида қубба ва хона қуриш зарари йўқ. Балки, дафнда изн берилгандир”, деб айтдилар. Бу сўзни ибн Қассор ҳамда Моликия олимлардан бир жамоа қувватлаган. Ҳаттоб “Шарҳил-мухтасар” асарида келтиради.\n3) Имом Ҳофиз ас-Суютий раҳимаҳуллоҳ ўз китоблари “Базл ул-мажҳуд” авлиёлар ва солиҳлар устида бино қуришни, агар вақф ери бўлса ҳам жоизлигига фатво бердилар. Шофеъий мазҳабидаги олимлар ҳам буни таъкидладилар.\n4) Фақиҳ ал-Бармавий олимлардан шайх ар-Раҳмомийдан келтириб: “Ҳа, солиҳларни қабрига бино қуриш жоиз. Агар гумбазли бўлса ҳам, зиёрат ва табаррук қилиш мақсадида”, дейдилар. Имом Ҳалабийнинг сўзларига кўра: “агар йўл устида бўлса ҳам” дейдилар.\n5) Шайх Абдулқодир Али ал-Фасий (1559-1680й): “Маълумки, инсонлар шарқда ҳам ғарбда ҳам солиҳлар, имомларнинг мақбарларига бино қуриб келишган. Бу Аллоҳ улуғлаган нарсаларни эҳтиром қилишдир. Аллоҳни дўстларини қабрини зиёрат қилишда бандалар учун манфаат ва яхшилик бўлиши бараварида у зотларни қабрларини йўқ бўлиб кетишдан сақлайди. Бу билан уларини қабрларини таъйин қилиб қўйиб, бузилиб кетишда муҳофаза қилинади”,айтадилар.\n6) Ҳаким ат-Термизийнинг “Наводир ул-усул” китобларида: “Саййидамиз Фотима аз-Заҳро розияллоҳу анҳо ҳар йили “саййид уш-шуҳадо” Ҳамза розияллоҳу анҳуни қабрларига келиб, у зотни қабрлари устида қурилган қабр тошини бузилган жойларини тузатиб қўярдилар. Бу билан у кишини қабрларини йўқолиб қолиши ҳамда келадиган зиёратчига махфий бўлишдан асрайди”, дейдилар.\n7) Моликия мазҳаби катта олимларидан Ибн Қаддоҳнинг “Фатава” номли асарларида айтадилар: “Аҳли хайрнинг қабрига бирор бир белги қўйилса, агар у махсус бино бўлса ҳам яхшидир”.\n8) Абу Абдуллоҳ ибн Ҳасан ат-Турбаштий (тав.1263й) нинг “Масобиҳ” асарига ёзган “Шарҳ ат-Турбаштий” китобида: “Олдин ўтган салаф уламолари, олимлар, машойихлар, солиҳлар қабри устида бино қуришини жоиз деб билишди. Одамлар ўтириб дам олишлари ва унда Қуръон тиловат қилиш учун работ ва масжидларга ўхшаган бўлса ҳам”, дейдилар.\n10) Аллома Али ибн Аҳмад ал-Ҳаддад ўзиларинг “Мисбаҳ ул-анам ва жала уз-Золам” таълифида: “Кимда -ким гумбази (мақбара)бор шаҳрни ёки уни аҳлини кофирга чиқарса, яъни; у гумбазлар бут-санамлар ўхшаш деб, улар бу сўзлари билан олдин ўтган мутақаддим ва мутааххир катта олимлар ва солиҳларни куфрда айблаган бўлади. Бу нарса олдин ўтган пайғамбарлар солиҳлардан келаётган сукут қилинган ижмоъга хилоф қилган бўлади”, дедилар.\n11) Имом ибн Таймиянинг шогирди фақиҳ ибн Муфлиҳ ал-Ҳанбалий “Ал-Фусул” номли асарида: “Ер ўлган оламни мулкида бўлса, уни валийси хоҳлаган ишини қилса бўлади. Агар ўтар йўл бўлса, макруҳи танзиҳий (қайтарилган) бўлади, макруҳи таҳримий (ҳаром қилинган) эмас. Бунга сабаб йўлдаги торликни келтириб чиқаргани учун”, дейдилар.\n12) Имом Бухорий раҳимаҳуллоҳ: “агар намозни қабр аҳлига деб ўқилмас экан, қабр бор жойда намоз ўқишни зарари йўқ” дейдилар. Ҳадисда қайтариқ; “қабрларни масжид қилиб олдилар”дан мақсад, бу ерда қабр устига ёки қабр соҳибини улуғлаб унга атаб ўқиш. Имом Бухорий қабр устида масжид қилиб олишга ишора қилиб унинг макруҳ ва макруҳ бўлмаган жиҳатлари бор. Макруҳ бўлмаган жиҳатларидан, Имом Бухорий ўзларинг ишонч ила келтирган саҳиҳларида; “Фотима бинт Ҳусайн ибн Али завжалари Ҳасан ибн Ҳасан ибн Али розияллоҳу анҳуни қабрлари устида мақбара қуриб бир йил давомида фарз намозлари, нафл ибодатларни қилиб турган эканлар. Бу давр кўзга кўриган фиқҳ олимларининг асри эди. Уларнинг ҳеч бирлари буни инкор қилмадлар.\n13) Муҳаққиқ фақиҳлардан ибн Обидийн (1784-1836й) раҳимаҳуллоҳ “Дуррул мухтор” номли ўз асарларини ҳошиясида, солиҳ инсонлар қабри устида бино қуришга ижозат берган эканлар.\n14) Моликия мазҳабининг уламоларидан ибн Ҳамдун (1102-1167й) “Манзума ибн Ошир” номли асрининг шарҳида келтирилган далилда: “Солиҳларни қабри устида бино қуриш эҳтиром маъносида бўлса шаръан жоиздир” дедилар.\n15) Имом ибн Ҳажар ал-Асқалоний раҳимаҳуллоҳ Саҳиҳ ул-Бухорийни шарҳида келтирилган далилда: “Бу (қабрлардаги бино) ман қилинишни сабаби Расулуллоҳ салаллоҳу алайҳи васаллам лаънатлаган тоифалар қаторида тушиш эди. Аммо шу нарсадан сақлана олинса, унда монеълик йўқ” дейдилар. Олдинги умматлар Аллоҳин қўйиб қабрларга сиғиниб кетишгани учун ҳам исломни аввалида Пайғамбаримиз Муҳаммад салаллоҳу алайҳи васаллам қабр зиёратидан қайтарган эдилар. Шу мақсадда агар қабр зиёратида ғулувга кетишдан сақланса унда айтилган ишлар шаръан жоиз саналади.\nХалқаро ислом академиси магистранти


Электр энергияси ва газ тарифлари 10 фоизга ошиши мумкин - Zamin.uz\n08:30 / 04.10.2018\nЭлектр энергияси ва газ тарифлари 10 фоизга ошиши мумкин\nЎзбекистонда электр энергияси ва газ тарифларининг оширилиши ҳақидаги масала муҳокама этилмоқда. Халқаро пресс клубнинг навбатдаги сессиясида ҳам шу ҳақида гап борди.\nТадбир давомида «Ўзбекнефтгаз» компанияси бошқаруви раиси ўринбосари Одил Темиров айни пайтда Иқтисодиёт вазирлиги ва Молия вазирлиги билан биргаликда газ баҳосини кўтариш масаласи муҳокама этилаётганини айтиб ўтди.\nТемировнинг таъкидлашича, аҳоли учун 1 куб метр табиий газнинг қиймати 289,7 сўмдан 320 сўмгача (ошиш 10 фоиз), корхоналар учун 600 сўмгача етиши мумкин. Бу ҳолатда 1 кВт⋅соат электр энергиясининг нархи аҳоли учун 228,6 сўмдан 250 сўмгача (ошиш 9,4 фоиз), юридик шахсларга 470 сўмгача оширилиши мумкин.\nИлгарироқ «Ўзтрансгаз» акциядорлик жамияти бошқаруви раиси Шарифжон Турсунов айни пайтда газ нархини ошириш учун аниқ маълумотлар йўқлигини таъкидлаб ўтган эди.\n«Газ нархларининг ошиши аниқ эмас. Нархлар ошишини тасдиқлай олмайман. Қолаверса, газ нархларининг кўтарилиши ёки ўзгаришини «Ўзтрансгаз» ҳал қилмайди. Бу бизнинг ваколатимизга кирмайдиган масала», — деган эди у.\nДарвоқе, тадбир давомида тарифларнинг паст даражада эканлиги қонунчилик амалиётида электр энергиясидан оқилона фойдаланмаганлик учун иқтисодий санкциялар қўллаш амалиёти кўрсатиб ўтилмагани билан биргаликда истеъмолчилар томонидан ундан хўжасизларча, жумладан, сутканинг ёруғ қисмида ҳам ёритиш учун электр энергиясидан нооқилона фойдаланишга сабаб бўлаётгани айтиб ўтилди. “Замин” янгиликларини “Youtube”да кузатиб боринг\n15-11-2018, 21:25, Ўзбекистон\nЎзбекистонда газ нархи ҳам оширилади\n2-11-2018, 12:38, Ўзбекистон\n18-03-2018, 13:21, Ўзбекистон


Ринофлуимуцил – medu.uz – Дорилар ҳақида маълумотлар ўзбек тилида\nHome Йўриқномалар Ринофлуимуцил\nПрепаратнинг савдо номи: Ринофлуимуцил®\nТаъсир этувчи моддалар (ХПН): ацетилцистеин, туаминогептан сульфати\nфаол моддалар: ацетилцистеин – 1,0 г, туаминогептан сульфати – 0,5 г;\nёрдамчи моддалар: 0,01 г бензалконий хлориди, 0,75 г гипромеллоза, 0,02 г динатрий эдетати, 0,3 г натрий дигидрофосфати, 0,3 г натрий гидрофосфат додекагидрати, 0,1 г дитиотретиол, 2,0 г 70% ли сорбитол, 0,0188 г ялпиз ароматизатори, 0,31 г 96% ли этанол, 0,36 г натрий гидроксиди, тозаланган сув 100 мл гача.\nТаърифи: деярли рангсиз, тиниқ ўзига хос ялпиз ҳидли, бироз олтингугурт ҳидли суюқлик.\nФармакотерапевтик гуруҳи: антиконгестив восита.\nАТХ коди: R01АВ08.\nРинофлуимуцил® муколитик, шишга қарши таъсир кўрсатади.\nПрепаратнинг таркибига кирувчи ацетилцистеин шиллиқнинг гликопротеидларнинг дисульфид боғларини узиш йўли билан шиллиқ ва йирингли-шиллиқ ажралмаларга суюлтирувчи таъсир кўрсатади. Ацетилцистеин шунингдек яллиғланишга қарши (лейкоцитларнинг хемотаксисини тормозлайди) ва антиоксидант таъсир кўрсатади.\nТуаминогептан сульфати, симпатомиметик амин бўлиб, маҳаллий қўлланганда қон томирларини торайтирувчи таъсир кўрсатади, шиллиқ қаватнинг шиши ва гиперемиясини бартараф қилади.\nТавсия қилинган дозаларда маҳаллий қўлланганида препарат сўрилмайди.\nҚуюқ йирингли-шиллиқ секретли ўткир ва нимўткир ринит, сурункали ринит, вазомотор ринит, синуситда қўлланади.\nПрепарат махсус пуркагич ёрдамида спрей кўринишида бурун бўшлиғига юборилади.\nКатталарга: спрейнинг 2 дозаси (клапанга 2 марта босиб) ҳар бир бурун йўлига кунига 3-4 марта юборилади.\nБолаларга: спрейнинг 1 дозаси (клапанга 1 марта босиб) ҳар бир бурун йўлига кунига 3-4 марта юборилади.\nДаволаш давомийлиги 7 кундан ошмаслиги керак.\nШифокор билан маслаҳатлашмасдан тавсия қилинган дозаларни ва даволаш курсини ошириш мумкин эмас.\nСпрейни қўллаш бўйича йўриқнома\nЭритмали флаконнинг қалпоқчасини ечинг.\nПуркагичнинг ҳимоя қалпоқчасини ечинг.\nПуркагични флаконга бириктиринг.\nПуркагичнинг қопқоқчасини ечинг.\nТакрорий босиш билан пуркагични фаол ҳолга келтиринг.\nКам ҳолларда: аллергик реакциялар, қўзғалиш, юракни уриб кетиши, тахикардия, тремор, артериал гипертензия, сийишни тутилиши, бурун, оғиз ва халқумнинг шиллиқ қаватларини қуриши, ёғ безларини яллиғланиши юз бериши мумкин.\nҚон томирларини торайтирувчи моддаларни сақловчи дори воситаларни узоқ вақт қабул қилиш бурун ва буруннинг ёндош бўшлиқларининг нормал фаолиятини ўзгартириши мумкин, шунингдек препаратга кўникиш чақириши мумкин.\nРинофлуимуцил® ни препаратнинг компонентларидан бирига юқори сезувчанликда, ёпиқ бурчакли глаукомада, тиреотоксикозда қўллаш мумкин эмас. Препаратни трициклик антидепрессантлар ва моноаминооксидаза (МАО) ингибиторлари билан даволаниш вақтида ва даволаш тугаганидан кейин 2 ҳафта давомида қўллаш мумкин эмас.\nЭҳтиёткорлик билан: препаратни болаларга (3 ёшгача бўлган), бронхиал астмаси, артериал гипертензияси, стенокардия III-IV функционал синфи, тез-тез эестрасистолияси бўлган беморларга эҳтиёткорлик билан қўллаш керак (даволаш шифокорнинг кузатуви остида ўтказилиши керак).\nРинофлуимуцил МАО ингибиторлари ва трициклик антидепрессантлар билан номутаносиб, чунки охиргилар симпатомиметик воситаларнинг таъсирини потенциялайди, ва бу туамингептан билан боғлиқ бўлган тизимли ножўя самараларни ривожланишига олиб келиши мумкин. Ринофлуимуцилни антигипертензив воситалар билан бир вақтда қўлланганда антигипертензив самара сусайиши мумкин.\nФақат назал қўллаш учун.\nРинофлуимуцил® транспорт воситалари ва бошқа механизмларни бошқариш имкониятига таъсир кўрсатмайди.\nПрепаратни ҳомиладорликда ва лактация даврида фақат она тахмин қилинаётган фойда, ҳомила ёки гўдак учун потенциал хавфдан устун бўлгандагина қўллаш мумкин.\nСимптомлари: туаминогептан билан боғлиқ тизимли ножўя самаралар (тахикардия, тремор, хавотирлик, артериал босимни ошиши, кўникиш) ривожланиши мумкин.\n10 мл дан тўқ-сариқ рангли шиша флаконда. 1 флакондан пуркагич ва қўллаш бўйича йўриқномаси билан бирга картон қутида.\n15 дан 25ºС гача бўлган ҳароратда сақлансин.\nФлакон очилганидан кейин ичидагиси 20 кун давомида ишлатилиши керак.


Намангандаги янги туманнинг бошқарув тузилмаси белгиланди | NORMA.UZ\nВазирлар Маҳкамасининг 12.11.2020 йилдаги «Наманган вилоятининг Наманган шаҳри таркибида Давлатобод туманини ташкил этиш билан боғлиқ ташкилий масалаларни ҳал этиш чора-тадбирлари тўғрисида»ги 718-сон қарори қабул қилинди.\nБир ой муддатда Давлатобод туманини ташкил этиш билан боғлиқ зарур комплекс ташкилий ва техник тадбирлар режаси ишлаб чиқилади.\nИқтисодий тараққиёт ва камбағалликни қисқартириш вазирлиги, Молия вазирлигига Наманган вилояти ҳокимлиги билан биргаликда Давлатобод тумани маҳаллий бюджетининг ва туманни ижтимоий-иқтисодий ривожлантиришнинг прогноз параметрларини белгилаш топширилди.\nДавлат активларини бошқариш агентлиги ва Молия вазирлиги билан биргаликда Давлатобод тумани ҳокимлиги тегишли давлат органлари ва ташкилотлари бўлинмалари зарур бино-иншоот ҳамда моддий-техника воситалари билан таъминланади.\nНаманган вилояти ҳокимлигига Давлатобод туманини ташкил этиш даврида иқтисодиёт тармоқларининг аниқ, барқарор ва бир маромда ишлашини, шунингдек юзага келадиган ижтимоий масалалар ўз вақтида ҳал этилишини таъминлаш топширилди.\nДавлат статистика қўмитаси статистик кўрсаткичларни шакллантириш ва юритишда Давлатобод туманининг маъмурий ҳудудларини инобатга олиши лозим.\nДавлат хизматлари агентлигига икки ой муддатда Давлатобод туманига ўтказилган маъмурий ҳудудда фаолият юритаётган хўжалик юритувчи субъектларнинг юридик (почта) манзилини ўзгартириш топширилди.\nОлий суд, Бош прокуратура, Ички ишлар вазирлиги, Фавқулодда вазиятлар вазирлиги ва бошқа ҳуқуқни муҳофаза қилувчи органларга икки ой муддатда Давлатобод туманида суд ва ҳуқуқни муҳофаза қилувчи органларнинг тузилмаларини ташкил этиш масаласини кўриб чиқиш тавсия этилди.\nАдлия вазирлигига Молия вазирлиги билан биргаликда Давлатобод туманида қўшимча штат бирликларини ажратган ҳолда, Адлия бошқармаси ва ФҲДЁ органини, шунингдек Давлат хизматлари марказини ташкил этиш бўйича тегишли тадбирларни амалга ошириш топширилди.\nМолия вазирлиги қонун ҳужжатларига тегишли ўзгартириш ва қўшимчалар киритилгунига қадар Давлатобод тумани ҳокимлиги ҳамда давлат бошқаруви органлари ва хўжалик бирлашмаларининг туман бўлинмаларини сақлаш харажатларини молиялаштириш чораларини кўриши лозим.\nҚарорга иловаларда Давлатобод туманидаги давлат органлари ва ташкилотларининг бўлинмалари ва бошқарув ходимларининг сони, шунингдек янги туман ҳокимлиги бошқарув аппаратининг намунавий тузилмаси берилган.